KKM Perlu Peruntukan Tambahan, Doktor Kontrak Perlu Diserap

Share it
Kerajaan Memperuntukan RM1.9 Bilion Untuk Membayar Gaji Doktor Kontrak Pada Tahun 2021

Sekumpulan ahli perubatan di Malaysia telah menggerakkan kempen Hartal Doktor Kontrak bagi mendesak kerajaan untuk menyerap 23,000 doktor kontrak ke jawatan tetap. Isu yang berlanjutan untuk sekian lama ini telah sampai ke kemuncaknya apabila doktor-doktor kontrak mengancam untuk menjalankan mogok pada 26 Julai ini jika tuntutan mereka tidak dipenuhi.

Gerakan Hartal Doktor Kontrak menuntut kerajaan untuk menawarkan pelantikan tetap kepada semua pegawai perubatan lantikan kontrak sedia ada serta menjelaskan kriteria terperinci bagaimana proses lantikan dibuat.

Hal ini kerana penyerapan ke jawatan kontrak sebilangan kecil doktor-doktor kontrak yang dibuat oleh kerajaan sebelum ini tidak dijalankan secara telus. Sejak tahun 2016, hanya 3.4% ataupun 786 orang doktor kontrak sahaja yang ditawarkan ke jawatan tetap.

Mengapa Jawatan Tetap?

Terdapat beberapa sebab mengapa jawatan tetap menjadi keutamaan buat graduan-graduan perubatan. Salah satunya adalah kerana manfaat yang diperoleh oleh doktor berjawatan tetap lebih menyeluruh berbanding manfaat yang diperoleh doktor kontrak dari sudut gaji, bilangan cuti dan sebagainya.

Selain daripada itu, jaminan pekerjaan yang ada memberikan mereka ruang membina kehidupan tanpa perlu bimbang dengan masa depan kerjaya mereka.

Salah satu kegusaran yang dialami oleh kerajaan adalah kos bagi menanggung pembiayaan doktor-doktor kontrak. Menurut laporan akhbar, kerajaan terpaksa menanggung sekurang-kurangnya RM2 bilion setahun jika doktor-doktor kontrak diserapkan ke jawatan tetap.

Perbelanjaan Keseluruhan Kementerian Kesihatan Malaysia Berjumlah RM32 Bilion

Perkara ini sememangnya akan memberikan kesan terhadap perbelanjaan negara dalam tempoh jangka masa yang panjang. Gaji-gaji doktor perlu dinaikkan secara tahunan selain menerima pencen apabila bersara kelak.

Ini sekaligus memberikan tekanan terhadap perbelanjaan kerajaan. Berdasarkan laporan perbelanjaan yang dikeluarkan Putrajaya, peruntukan perbelanjaan untuk membayar gaji doktor-doktor kontrak pada tahun ini adalah sebanyak RM1.9 bilion. Angka ini RM650 juta lebih besar berbanding peruntukan yang dibuat pada tahun lalu.

Doktor Bukan Beban, Tetapi Pelaburan Terhadap Negara

Sektor kesihatan merupakan sektor yang paling penting di dalam memastikan keadaan sosio-ekonomi rakyat kekal terpelihara. Saban tahun, sektor kesihatan menerima peruntukan perbelanjaan paling besar selepas bajet pendidikan.

Kerajaan harus melihat perbelanjaan kesihatan sebagai satu bentuk pelaburan kepada negara, bukannya satu beban fiskal yang terpaksa ditanggung. Selain pendidikan, sektor kesihatan juga merupakan pemacu kepada pembentukan modal insan yang berkualiti buat Malaysia.

Rakyat yang pintar dan cerdas tidak dapat dilahirkan tanpa perkhidmatan kesihatan yang berkualiti.

Malaysia Hanya Membelanjakan 4.2% Untuk Perbelanjaan Kesihatan Berbanding Saiz Ekonomi

Berdasarkan statistik terkini yang diperolehi, perbelanjaan keseluruhan kesihatan Malaysia hanyalah 4.2% berbanding KDNK Malaysia. Angka ini jauh lebih rendah berbanding perbelanjaan keseluruhan kesihatan di negara-negara maju.

United Kingdom misalnya membelanjakan 10% daripada saiz ekonomi mereka untuk perbelanjaan kesihatan. Jerman dan Perancis pula masing-masing membelanjakan 11.4% dan 11.3% untuk sektor penting tersebut.

Bilangan doktor di Malaysia juga jauh daripada sasaran yang ditetapkan. Pada penghujung tahun 2019, Malaysia mempunyai 67,586 doktor kesihatan dengan nisbah doktor terhadap populasi sebanyak 482 orang bagi setiap seorang doktor.

Jumlah ini adalah lebih tinggi berbanding sasaran awal di dalam Rancangan Malaysia ke-11 dimana Malaysia menyasarkan untuk mempunyai seorang doktor bagi setiap 400 orang populasi menjelang tahun 2020.

Naikkan Caj Perubatan Tak Dapat Selesaikan Masalah

Ada sebilangan ahli ekonomi termasuk juga ahli perubatan yang beranggapan bahawa mengenakan caj yang lebih tinggi kepada sebilangan pesakit yang menerima rawatan suatu langkah yang boleh membantu kerajaan menjana pendapatan sekaligus dapat membiayai pelantikan doktor ke jawatan tetap.

Hakikatnya, sistem seperti ini tidak akan berfungsi dengan baik tambahan lagi negara ini mengamalkan sistem kesihatan sejagat. Ini bermaksud perkhidmatan kesihatan yang ditawarkan oleh kerajaan sepatutnya disediakan secara percuma kepada setiap rakyat Malaysia.

Malaysia Masih Lagi Gagal Mencapai Sasaran Nisbah Penduduk Bagi Setiap Doktor Seperti Yang Ditetapkan Pada RMK-11

Jika caj pesakit luar ditingkatkan dari RM1 kepada RM5 sekalipun, wang tambahan yang dijana hanyalah sebanyak RM271 juta* setahun. Jumlah ini amatlah tidak signifikan jika hendak dibandingkan dengan perbelanjaan Kementerian Kesihatan Malaysia berjumlah RM31 bilion pada tahun ini.

*67.7 juta pesakit luar dirawat dibawah Kementerian Kesihatan Malaysia pada tahun 2019

Tambahan lagi, wang yang dikeluarkan oleh rakyat terhadap perbelanjaan persendirian (
out of pocket expenditure
 ) dalam membiayai kos perubatan semakin bertambah dari tahun ke tahun. Pada tahun 2010 misalnya, rakyat Malaysia membelanjakan RM9.9 bilion ( 30% daripada keseluruhan perbelanjaan kesihatan ) untuk perbelanjaan persendirian kesihatan. Angka ini terus meningkat kepada RM21 bilion ( 35% ) pada tahun 2018.

Ini bukan sesuatu yang perkara perlu dibanggakan oleh kerajaan kerana tanggungjawab menjaga kesihatan rakyat sepatutnya diletakkan pada bahu kerajaan bukannya rakyat. Kenapa kita teruskan membebankan rakyat dengan menggalakkan peluasan sektor kesihatan swasta tanpa membuat pelaburan yang cukup terhadap sektor kesihatan awam.

Perluasan sektor kesihatan swasta juga langsung tidak akan membantu kualiti perkhidmatan kesihatan di Malaysia. Apa yang bakal berlaku jika perkara ini diteruskan adalah segala kepakaran kesihatan akan lebih tertumpu di sektor swasta tatkala sebahagian besar pesakit mendapatkan rawatan di hospital kerajaan.

Sektor Kesihatan Awam Terpaksa Merawat Lebih Ramai Pesakit Berbanding Sektor Swasta

Untuk perbandingan, hospital-hospital kerajaan menerima 72.1 juta rawatan daripada orang ramai pada tahun 2019 dengan 48,478 orang doktor berkhidmat. Manakala hospital swasta yang hanya menerima 4.7 juta lawatan pesakit mempunyai 15,457 orang doktor yang merawat mereka.

Dalam kata lain, setiap seorang doktor kerajaan perlu merawat 1,488 orang pesakit setiap tahun. Manakala bagi seorang doktor swasta, mereka hanya perlu merawat 306 orang pesakit setiap tahun.

Jika perkara ini dibiarkan berterusan, hospital-hospital kerajaan akan mengalami kesesakan pesakit yang akan mengurangkan kualiti perkhidmatan kesihatan yang diberikan.

Apa yang perlu dilakukan sekarang adalah menambah peruntukan Kementerian Kesihatan Malaysia agar kualiti perkhidmatan kesihatan awam dapat ditingkatkan. Dan salah satu langkah pertama yang perlu dilakukan adalah dengan melantik doktor-doktor kontrak ini ke jawatan tetap.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


KRI – Perbelanjaan Kesihatan Malaysia Antara Yang Terendah di Rantau Asia Tenggara

Share it
Perbelanjaan kesihatan di Malaysia rendah jika dibandingkan dengan negara-negara serantau

Institut Penyelidikan Khazanah ( KRI ) di dalam Kertas Perbincangan yang diterbitkan pada 15 Disember lalu menyatakan sektor kesihatan awam Malaysia berada di bawah tekanan yang tinggi. Menurut KRI, pada tahun 2019, 70.4% daripada keseluruhan kemasukan pesakit ke dalam hospital mengambil tempat di hospital Kerajaan.

87.2% daripada keseluruhan rawatan pesakit luar di Malaysia juga dirawat di hospital awam dengan selebihnya di hospital swasta. Walaupun sektor kesihatan awam mempunyai lebih ramai kakitangan, KRI menjelaskan bahawa sektor ini lebih terbeban dalam merawat pesakit.

Doktor di hospital Kerajaan lebih terbeban di dalam merawat pesakit

Penemuan ini serupa dengan kiraan Ekonomi Rakyat pada Julai lalu dimana nisbah doktor:pesakit serta katil:pesakit lebih tinggi di sektor awam. Berdasarkan data Kementerian Kesihatan yang diperoleh, seorang doktor di hospital Kerajaan merawat 1,488 pesakit manakala seorang doktor di hospital swasta pula hanya merawat 306 orang pesakit.

Malaysia juga mempunyai perbelanjaan kesihatan berbanding Keluaran Dalam Negara Kasar yang lebih rendah berbanding negara-negara ASEAN yang lain. Pada tahun 2019, perbelanjaan kesihatan di Malaysia hanyalah bersamaan dengan 3.8% daripada keseluruhan saiz ekonomi negara.

Angka ini lebih kecil berbanding perbelanjaan kesihatan Kemboja ( 6.0% ), Vietnam ( 5.9% ) dan Myanmar ( 4.8% ).

Sebahagian besar perbelanjaan kesihatan di Malaysia turut dibiayai oleh duit poket sendiri (
Out of Pocket
 ) . Di Malaysia, hanya 45% kos kesihatan dibiayai oleh Kerajaan manakala 35% lagi ditanggung oleh pesakit sendiri.

Lebih satu pertiga perbelanjaan kesihatan dibiayai dari poket sendiri

Insurans swasta dan majikan swasta masing-masing menanggung 7.6% dan 3.3% daripada keseluruhan perbelanjaan kesihatan di Malaysia.

Situasi ini bukanlah satu perkembangan yang baik. Di negara-negara maju seperti United Kingdom, sebanyak 77.8% daripada keseluruhan kos kesihatan dibiayai oleh Kerajaan dengan rakyat hanya membelanjakan 16.7% sahaja daripada wang poket mereka sendiri.

Manakala di Jerman yang merupakan pelopor insurans kesihatan sosial, sebanyak 78.1% daripada keseluruhan kos kesihatan dibiayai oleh sumber tersebut. Perbelanjaan poket sendiri yang dikeluarkan oleh warga Jerman hanyalah 12.5%.

KRI juga mendapati bahawa golongan berpendapatan rendah juga paling terkesan sekali dengan pembiayaan poket sendiri untuk tujuan kesihatan. Perbelanjaan per kapita bagi keluarga yang berada di kumpulan 20% terbawah adalah sebanyak RM941.

Kelompok isi rumah berpendapatan 20% terendah membelanjakan RM941 bagi setiap ahli isi rumah bagi tujuan kesihatan

Kos ini jauh lebih tinggi berbanding golongan pertengahan dimana kumpulan 60% pertengahan hanya membelanjakan sekitar RM314 hingga RM485 untuk tujuan kesihatan bagi setiap ahli isi rumah. Bagi kelompok isi rumah berpendapatan 20% tertinggi pula, mereka membelanjakan sebanyak RM1,077 bagi setiap ahli isi rumah didorong oleh penggunaan tinggi perkhidmatan kesihatan swasta.

Institut penyelidik ini menyarankan Kerajaan mengambil langkah proaktif dalam memperkukuhkan kesihatan awam dengan meningkatkan lagi pelaburan di dalam sektor ini.

KRI turut menegaskan bahawa langkah dalam mempromosikan insurans kesihatan sosial dan insurans kesihatan swasta sebagai langkah terkebelakang. Insurans kesihatan swasta misalnya membebankan bagi golongan berpendapatan rendah manakala insurans kesihatan sosial pula akan meminggirkan golongan yang bekerja di sektor tidak formal.

Selain daripada itu, penekanan terhadap saringan kesihatan juga perlu dipertingkatkan. Menurut KRI, saringan untuk kanser payudara di Malaysia hanyalah sebanyak 21%, lebih rendah berbanding kadar saringan optimal 59% yang disarankan di United Kingdom.

Malaysia perlu lebih penekanan untuk tujuan saringan dan pencegahan

Saringan awal dapat memberikan manfaat kepada pesakit kerana penyakit ataupun isu kesihatan yang dialami dapat dikesan pada peringkat awal. Situasi sedemikian membolehkan pesakit untuk mengambil langkah-langkah awal rawatan sekaligus mengurangkan risiko kesihatan.

KRI juga menyarankan penggunaan teknologi terkini di sektor kesihatan dengan mewujudkan rekod kesihatan elektronik. Langkah ini membolehkan maklumat-maklumat penting kesihatan boleh diakses secara atas talian lantas meningkatkan lagi kecekapan perkhidmatan di negara ini.

Kertas Perbincangan yang diterbitkan oleh Nazihah Muhamad Noor dan Ilyana Syafiqa Mukhriz Mudaris ini boleh diakses di [
sini
 ]

Ikuti Ekonomi Rakyat di Telegram


Langkah Berani Mati – Perancis Tingkatkan Umur Persaraan, Cetus Protes Rakyat

Share it
Usia persaraan di negara-negara terpilih di Eropah

Dua tahun…. Itu tempoh pelanjutan umur persaraan yang dibentangkan di Parlimen oleh Perdana Menteri Elisabeth Borne bagi membolehkan usia persaraan bagi pekerja-pekerja di Perancis dinaikkan dari 62 tahun kepada 64 tahun.

Respons dari warga Perancis amat agresif sekali. Protes bermula sejak Januari lalu apabila ura-ura untuk Akta Reformasi Pencen 2023 dibentangkan kembali berlegar di Republik berkenaan. Namun situasi genting ini memuncak apabila Perdana Menteri Perancis menggunakan peruntukan Perkara 49 Perlembagaan Perancis bagi meluluskan Akta berkenaan tanpa melalui proses pengundian di Dewan Rakyat pada 16 Mac lalu.

Protes dirancang secara besar-besaran di Perancis bagi membantah Akta berkenaan. Lebih sejuta pekerja yang kebanyakannya ahli Kesatuan Sekerja turun ke jalanan di bandar-bandar besar bagi menyuarakan bantahan. Menurut laporan, 179 peserta demonstrasi ditahan manakala 149 anggota polis dilaporkan cedera.

Reformasi Pencen – Sentiasa Tidak Popular

Langkah untuk meningkatkan usia persaraan dianggap sebagai satu langkah Kerajaan menarik bantuan terhadap rakyat. Hal ini kerana apabila warga Perancis menginjak usia persaraan iaitu pada umur 62 tahun, Kerajaan Perancis melalui sistem pencen mereka perlu membayar pencen sekurang-kurangnya €920 sebulan kepada pesara.

Bayaran pencen ini dibiayai oleh Kerajaan Perancis melalui caruman persaraan yang dibayar pekerja dan majikan. Pekerja secara amnya perlu mencarum sekitar 9% daripada gaji mereka untuk tujuan bayaran pencen apabila bersara kelak.

Usul yang dicadangkan di Republik berkenaan tidak popular bukan sahaja kerana warga Perancis terpaksa menunggu untuk tempoh yang lebih lama untuk mendapatkan pencen mereka, tetapi juga langkah ini mengakibatkan pekerja di Perancis perlu bekerja untuk tempoh yang lebih lama sekaligus menambahkan lagi jumlah wang yang perlu dicarum kepada skim pencen ini.

Untuk sekian lama, Kerajaan Perancis menanggung beban yang besar dalam membiayai skim pencen kepada 16.4 juta orang pesara di negara berkenaan. Kos melaksanakan skim ini menelan belanja tahunan sebanyak €380 bilion, bersamaan dengan 14.8% daripada saiz ekonomi Perancis, antara yang tertinggi di rantau Eropah.

Kerajaan Malaysia dijangka membelanjakan RM31.1 bilion untuk tujuan bayaran pencen pesara Kerajaan

Sebagai perbandingan, Kerajaan Malaysia yang hanya menyediakan skim pencen terhadap 700,000 pesara Kerajaan dianggarkan akan membelanjakan RM31 bilion pada tahun ini, bersamaan dengan 1.6% daripada keseluruhan saiz ekonomi.

Meskipun tinjauan awal menunjukkan 68% warga Perancis tidak bersetuju dengan langkah untuk meningkatkan usia persaraan, namun Kerajaan Perancis terpaksa mengambil langkah tidak popular ini bagi memastikan sistem pencen mereka kekal mampan.

Salah satu hujah bagi menjustifikasikan langkah berkenaan adalah dengan membandingkan usia persaraan di negara-negara Eropah yang lain. Di Jerman dan Itali misalnya, usia persaraan adalah 67 tahun, lima tahun lebih tinggi berbanding Peracnis.

Manakala usia persaraan di United Kingdom adalah 66 tahun.

Bersara awal bermaksud tenaga-tenaga buruh ini tidak menggunakan masa dan tenaga mereka untuk tujuan produktif. Apatah lagi statistik menunjukkan warga Perancis mempunyai jangka hayat hidup sihat
(healthy life span)
 sehingga usia 72 tahun.

Malaysia Tidak Terkecuali Berdepan Masalah Yang Sama

Usia persaraan di Malaysia kekal rendah meskipun jangka hayat penduduk semakin tinggi

Malaysia juga tidak boleh lari dari berhadapan dengan isu usia persaraan yang rendah ini. Pada detik ini, usia persaraan di Malaysia adalah 60 tahun. Negara seberang, Singapura pada ketika ini meletakkan umur 63 tahun sebagai usia bersara, namun akan meningkatkan usia persaraan mereka kepada 65 tahun menjelang tahun 2030.

Topik ini sudah semestinya tidak popular bagi warga muda yang berpendapat peningkatan usia persaraan sebagai satu halangan untuk mereka mendapatkan kenaikan pangkat.

Namun dari sudut lain, generasi muda juga bakal berhadapan dengan cabaran lain melalui usia persaraan yang rendah. Jika ibu-bapa mereka tidak mempunyai simpanan yang cukup, usia persaraan yang rendah akan menyebabkan mereka terpaksa menanggung kebajikan ibu bapa mereka di awal karier.

Harus diingatkan jangka hayat rakyat Malaysia ketika ini adalah 72 tahun. Ini bermaksud rata-rata warga emas yang pencen pada usia 60 tahun akan melalui kehidupan selama 12 tahun tanpa pendapatan kerja.

Keadaan ini sememangnya membimbangkan kerana statistik KWSP menunjukkan separuh ahli yang berusia di dalam lingkungan 50-54 tahun hanya mempunyai simpanan sebanyak RM35,161. Hanya cukup untuk melalui zaman persaraan mereka di atas paras kemiskinan (RM2,206) selama 16 bulan.

Di dalam keadaan yang lebih ekstrem, generasi muda yang berkahwin awal juga mungkin bukan saja terpaksa menanggung nafkah anak-anak, tetapi juga ibu bapa sekaligus mewujudkan situasi yang dipanggil
sandwich generation
.

Peningkatan usia persaraan secara amnya tidak akan menyelesaikan masalah ini. Tetapi sudah pasti akan meringankan sedikit tanggungjawab anak-anak dalam membantu ibu bapa mereka di usia emas.

Tambahan lima tahun usia persaraan memberi impak yang signifikan terhadap simpanan persaraan pekerja. Kiraan mudah dan ringkas menunjukkan tambahan lima tahun tempoh bekerja dari 30 tahun bekerja kepada 35 tahun bekerja untuk individu yang bergaji RM3,000 sebulan memberi penambahan RM210,000 terhadap simpanan selain melengahkan penggunaan simpanan persaraan mereka.

Menaikkan usia persaraan merupakan langkah perlu untuk memastikan keterjaminan sistem sosial di Malaysia. Jika melihat isu negara tua ini secara menyeluruh, lebih banyak tindakan drastik perlu dipertimbangkan bagi memastikan warga emas di Malaysia dapat menjalani kehidupan di hari-hari terakhir mereka dengan lebih selesa.

Antara polisi yang wajar diteliti termasuklah meluaskan bayaran pencen secara universal kepada semua pesara seperti yang dilaksanakan di Thailand. Selain itu, skim simpanan persaraan KWSP mungkin juga boleh beralih kepada skim anuiti dimana pesara bakal mengeluarkan simpanan mereka secara berkala bagi mengurangkan risiko simpanan persaraan habis di dalam tempoh masa yang singkat.

Skim anuiti ini telah pun dilaksanakan di Singapura kepada pencarum yang mempunyai simpanan lebih dari S$60,000 di dalam akaun persaraan mereka dimana pesara akan menerima bayaran pencen sehingga ke akhir hayat mereka.

Perancangan untuk memperkukuhkan sistem persaraan di negara ini perlu diambil sekarang, bukannya apabila isu ini menjadi barah di depan mata. Bibit-bibit kegawatan sistem persaraan sebenarnya telah pun timbul, apabila sistem kesihatan negara yang merupakan tunjang penting sistem sosial di negara ini terus dirundung krisis sehinggakan mengundang konflik berpanjangan diantara Jabatan Perkhidmatan Awam dan pegawai perubatan kontrak.

Jika perkara ini tidak ditangani segera, Malaysia yang bakal memasuki status negara menua di dalam tempoh 12 tahun akan berdepan masalah besar.

Ikuti Ekonomi Rakyat di Telegram


Laporan Oxfam : 2,153 Orang Terkaya di Dunia Punyai Lebih Banyak Harta Berbanding Separuh Populasi Manusia

Share it

Pertubuhan Kebajikan Oxfam yang berpangkalan di Nairobi, Kenya pada 20 Januari lalu telah mengeluarkan sebuah laporan bertajuk Time to Care yang mengetengahkan isu berkaitan kerja-kerja penjagaan serta krisis ketidaksamaan global.

Kajian yang dikeluarkan sejurus sebelum Forum Ekonomi Dunia di Davos ini menunjukkan bahawa kerja-kerja penjagaan tidak berbayar seperti menjaga anak dan sebagainya mempunyai nilai kewangan berjumlah $10.8 trilion. Jumlah ini tiga kali ganda lebih besar berbanding industri teknologi global.

Selain itu, pekerja-pekerja domestik seperti pembantu rumah juga lebih cenderung di eksploitasi oleh majikan. Menurut laporan ini, hanya 10% pekerja domestik yang mempunyai perlindungan mengikut undang-undang buruh. Kebanyakan mereka juga tidak mendapat hak untuk memperoleh gaji minimum sekaligus mengakibatkan pekerja domestik ini berisiko tinggi memperoleh pendapatan yang rendah.

Isu berkaitan jurang kekayaan turut menjadi perhatian dalam laporan kali ini. 2,153 orang bilionair terkaya di dunia mempunyai lebih banyak kekayaan berbanding 4.6 bilion orang dimana 22 orang terkaya di dunia mempunyai lebih banyak harta berbanding wanita di seluruh Afrika.

Laporan ini juga membidas sebilangan pemimpin dunia seperti Donald Trump yang memberikan potongan cukai untuk golongan elit. Pertumbuhan untuk dividen kepada golongan kaya di negara-negara G7 ( Kanada, Perancis, Jerman, Itali, Japan, Amerika Syarikat dan UK ) meningkat 31% diantara tahun 2011 dan 2017 manakala purata upah hanya meningkat 3%. Kekayaan bilionair pula meningkat pada purata 7.4% setahun sejak tahun 2009.

Seperti Presiden Donald Trump, kekayaan golongan elit ini kebanyakkannya datang dari harta yang diwarisi oleh ibu bapa. Donald Trump sebagai contoh mewarisi $413 juta daripada bapanya sekaligus memudahkan usahanya menjadi bilionair. Kajian yang dipetik dari D. Jacobs turut menyatakan bahawa 1/3 kekayaan golongan elit ini datang dari harta yang diwarisi dari seseorang.

Laporan Time to Care ini ditulis oleh Clare Coffey, Patricia Espinoza Revollo, Rowan Harvey, Max Lawson, Anam Parvez Butt, Kim Piaget, Diana Sarosi dan Julie Thekkudan. Laporan penuh boleh diperoleh di
https://www.oxfam.org/en/research/time-care

Lagi infografik yang telah diterjemah oleh Ekonomi Rakyat ;

Ikuti Ekonomi Rakyat di Telegram


Lima Sebab Kenapa Penggabungan UEM Sunrise-EcoWorld Bakal Rugikan Rakyat

Share it

Penggabungan di antara syarikat gergasi hartanah, UEM Sunrise dan EcoWorld terus mendapat kritikan daripada kalangan rakyat. Terdapat beberapa pihak yang menyuarakan kebimbangan terhadap penggabungan yang dianggap sebagai tidak strategik dan tidak menguntungkan rakyat.

Ketua Pemuda UMNO Wilayah Persekutuan, Mohamed Nizam Abdullah Hamdi mempersoalkan langkah penggabungan ini dan beranggapan bahawa ia sebagai satu langkah mem’
bail-out
‘ EcoWorld.

”
Dalam pandangan saya, penggabungan ini mempunyai objektif yang serupa seperti yang saya katakan tahun lain. Ia bertujuan untuk menyelamatkan EcoWorld. Mereka berada di dalam keadaan meruncing sekarang dan banyak projek tidak berjalan dengan baik. Sekarang, mereka ingin menggunakan kerajaan untuk menyelamatkan mereka
 ” kata beliau di dalam sebuah portal berita atas talian.

Selain beliau, bekas Ketua Pegawai Eksekutif PNB, Jalil Rasheed turut menzahirkan pandangan yang serupa melalui untaian di akaun Twitter miliknya. Beliau berkata bahawa syarikat yang besar bukan bermaksud ia lebih baik kerana banyak syarikat yang besar tetapi tidak cekap.

“
 Kita harus tanya, kenapa EcoWorld ingin bergabung ( dan hilang kawalan pemilikan ) melainkan mereka tidak berada dalam keadaan yang baik
 “

Beliau turut berkata penggabungan ini mungkin bertujuan untuk memudahkan perbincangan urusniaga bersama dengan bank berikutan ia mempunyai sokongan daripada institusi dana seperti Khazanah susulan masalah aliran tunai yang dihadapi oleh EcoWorld.

Hujah-hujah yang dikemukan ini mempunyai asas yang kukuh. Analisa Ekonomi Rakyat turut menemukan dapatan yang serupa dimana penggabungan ini tidak menguntungkan rakyat Malaysia secara amnya.

Berikut merupakan
lima
 sebab mengapa penggabungan ini tidak menguntungkan rakyat Malaysia

Saham EcoWorld telah jatuh merudum 71% dari RM1.40 pada lima tahun lalu kepada RM0.40. Ini sesuatu keadaan yang tidak normal kerana EcoWorld mencatatkan keuntungan yang tinggi tahun demi tahun.

Keuntungan EcoWorld telah meningkat dari RM44 juta pada tahun 2015 kepada RM203 juta pada tahun 2019. Namun dalam masa yang sama harga saham telah jatuh RM1.00 meskipun keuntungan yang lebih tinggi dicatatkan.

Ini menunjukkan bahawa pelabur telah memberikan petunjuk jelas bahawa keuntungan yang dicatatkan tidak selari dengan realiti yang dialami oleh EcoWorld. Tidak logik bagi sebuah syarikat yang mencatatkan keuntungan yang lebih tinggi tetapi nilai sahamnya kian merudum hari demi hari.

Keduanya, aset tunai EcoWorld telah jatuh hampir 50% dari RM510 juta ( Oktober 2018 ) kepada RM261 juta ( Julai 2020 ) dalam tempoh kurang dua tahun. Dalam kata lain, EcoWorld kehilangan tunai lebih kurang RM125 juta setiap tahun dan ini memberikan masalah yang besar buat aliran tunai EcoWorld.

Jika keadaan ini berterusan, tunai EcoWorld dijangka habis dalam tempoh dua tahun.

Pinjaman jangka pendek EcoWorld pula meningkat dari RM1.95 bilion kepada RM1.98 bilion pada Julai 2020. Dengan liabiliti semasa sebanyak hampir RM4 bilion, situasi semasa EcoWorld kelihatan agak tenat pada ketika sekaligus menimbulkan persoalan adakah penggabungan yang melibat entiti milik kerajaan iaitu UEM Sunrise sebagai satu langkah yang bijak. Adakah UEM Sunrise bakal menanggung beban yang dihadapi oleh EcoWorld?

Ketiganya, model perniagaan EcoWorld juga tidak memberikan apa-apa manfaat kepada rakyat Malaysia secara umumnya. Harga-harga rumah yang dilancarkan oleh EcoWorld bukanlah menyasarkan rakyat marhaen tetapi hanya tertumpu kepada golongan elit saja.

Apakah ada keperluan untuk kerajaan untuk terlibat dengan model perniagaan seperti ini? Menurut laporan tahunan EcoWorld, purata harga jualan unit hartanah EcoWorld adalah sekitar RM900,000 setiap unit.

Angka ini sememangnya jauh daripada harga rumah mampu milik di Malaysia. Menurut Laporan Bank Negara, harga rumah mampu milik haruslah tidak lebih dari tiga kali pendapatan penengah tahunan isi rumah di Malaysia. Dalam erti lain, harga rumah mampu milik sepatutnya tidak melebihi RM211,000 berpandukan pendapatan penengah isirumah RM5,783 sebulan.

Penggabungan ini tidak memberikan keuntungan kepada rakyat Malaysia. Kerajaan seharusnya fokus untuk terlibat dalam menyediakan perumahan mampu milik kepada rakyat bukannya berusaha keras untuk terlibat menjual rumah-rumah mewah yang tidak terjual.

Jika entiti milik kerajaan seperti Khazanah terus terlibat dengan pembinaan hartanah mewah. Masalah rumah mahal di Malaysia akan berlarutan sehingga bila-bila. Desakan REHDA seperti menggurangkan had minimum harga rumah untuk warga asing akan menyebabkan harga rumah kekal tinggi.

Rakyat yang dihimpit dengan kenaikan gaji yang terhad tidak akan memperoleh apa-apa hasil. Mereka akan dipaksa untuk terus menyewa dan menyewa kerana harga rumah yang terlalu tinggi selain gaji yang rendah.

Keempat, penggabungan atau pengambilalihan syarikat-syarikat tersenarai selalu dikaitkan dengan sinergi selain dapat meningkatkan modal pasaran menjadi lebih besar. Hakikatnya, ini tidak berlaku berdasarkan pengalaman lalu.

Bekas pemilik Sunrise, Datuk Tong Kooi Ong pada 2010 mendakwa bahawa penggabungan UEM dan Sunrise akan membawa kepada modal pasaran bernilai RM10 bilion. Namun semakan terkini menunjukkan nilai modal pasaran UEM Sunrise hanyalah sekitar RM1.7 bilion. Harga saham UEM-Sunrise telah jatuh dari RM1.20 pada 2015 kepada RM0.40.

Pengambilalihan Syarikat Pembinaan Setia atau lebih dikenali sebagai SP Setia turut menerima nasib yang serupa. PNB yang mengambil alih SP Setia pada harga RM3.90 sesaham dari Tan Sri Liew Kee Sin  tidak memberikan sebarang keuntungan modal kepada institusi dana Bumiputera ini.

Harga saham SP Setia telah jatuh dari RM3.80 pada 2012 kepada RM0.74 pada harga saham semasa. Ini bermaksud di atas kertas, PNB telah rugi hampir 80% melalui pengambilalihan syarikat hartanah tersebut.

Dakwaan penggabungan syarikat untuk menjadi lebih besar akan mewujudkan kecekapan yang tinggi hanyalah mitos semata-mata. Syarikat-syarikat kecil juga mempunyai kelebihan tersendiri seperti lebih fleksibel dalam membuat keputusan selain dapat mengadaptasi keadaan semasa dengan lebih pantas.

Kelima, kesanggupan Tan Sri Liew Kee Sin untuk kehilangan kawalan pemilikan terhadap syarikat yang dimilikinya agak mencurigakan. Ahli perniagaan yang biasa tidak akan cuba menjual syarikat yang beraksi cemerlang melainkan syarikat tersebut berada di dalam masalah.

Dengan situasi ekonomi semasa, adalah lebih menguntungkan buat Tan Sri Liew untuk menggabungkan syarikat miliknya dengan sebuah syarikat yang dimiliki kerajaan sekaligus mendapat sokongan institusi dana yang berpengaruh. Ini memberikan lebih
bargaining power
 dalam urusniaga terutamanya melibatkan pihak bank.

Persoalannya, apakah manfaat yang bakal diperoleh UEM Sunrise hasil daripada penggabungan ini?

Industri hartanah tidak berada dalam keadaan yang baik sekarang ini berikutan krisis Covid-19 yang kian berlarutan.

Kerajaan China yang cuba mengekang pengeluaran modal (
capital flight
 ) dalam kalangan rakyat mereka juga menambah lagi masalah buat syarikat hartanah di negara ini yang menjadikan mereka sebagai sasaran. Pemaju Forest City, Country Gardens sebagai contoh telah menutup pusat pameran mereka di China susulan dasar kerajaan China.

Penggabungan UEM Sunrise dan EcoWorld bukanlah suatu langkah yang bijak oleh kerajaan dengan prospek hartanah yang semakin suram. Persoalan yang harus ditanya kepada pembuat keputusan ini adalah siapa yang memperoleh laba daripada urusniaga ini? Adakah benar ia sebuah
bail-out
 menggunakan wang rakyat kepada syarikat swasta? Apakah manfaat yang diperoleh oleh rakyat melalui penggabungan ini?

Dan yang lebih penting…… Adakah kita pernah belajar daripada kesilapan-kesilapan yang lalu?

Ikuti Ekonomi Rakyat di Telegram


Lima Sebab Mengapa Isu Jalan ‘Jem’ Sukar untuk Diselesaikan

Share it
‘Pergi gelap, balik pun gelap’

Begitulah realiti yang perlu ditempuh hampir setiap hari oleh pekerja-pekerja, terutamanya yang bekerja di sekitar Lembah Klang. Perjalanan yang secara kebiasaannya memakan masa belasan atau puluhan minit sahaja, bertukar ngeri menjadi berjam-jam di atas jalan raya disebabkan kesesakan trafik yang melampau. Isu jalan ‘jem’ ini saban tahun seperti tiada penyelesaian, sehingga menyebabkan pengguna jalan raya terpaksa redha sahaja dengan apa yang berlaku.

Terperangkap dalam kesesakan jalan raya untuk tempoh yang begitu lama bukan sahaja mengakibatkan kos dari segi wang ringgit dan masa, bahkan boleh menjejaskan produktiviti di tempat kerja. Bayangkan terpaksa menempuh jalan ‘jem’ berjam-jam di atas jalan raya, diuji pula dengan sikap-sikap pemandu yang kurang berhemah, siapa sahaja yang masih bersemangat untuk meneruskan kerja dengan penuh bermotivasi?

Menurut sebuah kajian yang dijalankan oleh Fakulti Sains Gunaan UiTM Shah Alam, pekerja di Lembah Klang menghabiskan masa sekurang-kurangnya dua jam sehari, bersamaan 44 jam sebulan akibat terperangkap dalam jalan ‘jem’. Seorang pekerja di Lembah Klang juga dianggarkan kerugian produktiviti bernilai RM308 sebulan disebabkan kesesakan trafik.

Di Malaysia, isu kesesakan trafik semakin memburuk sejak kebelakangan ini terutamanya selepas pandemik Covid-19 melanda. Persoalannya, mengapa masalah jalan jem ini sukar diselesaikan meskipun isu seringkali dibangkitkan oleh orang ramai?

Kekurangan Sistem Pengangkutan Awam yang Efisien

Punca terbesar kepada isu kesesakan trafik ini adalah disebabkan ketiadaan sistem pengangkutan awam yang efisien di Lembah Klang untuk menghubungkan para pekerja dari rumah mereka ke tempat kerja. Meskipun pelbagai projek pengangkutan awam seperti KTM, LRT, Monorel, MRT dan ERL telah dibina sejak beberapa dekad yang lepas, sistem pengangkutan awam di Lembah Klang masih dibelenggu banyak masalah melibatkan penyelenggaraan, jadual pergerakan yang tidak menentu, tahap
accessibility
 (terutamanya buat warga OKU dan warga emas) yang meragukan serta pelbagai lagi masalah lain.

Budaya penyelenggaraan di Malaysia yang suka menunggu ‘biar rosak dahulu, kemudian baru baiki’ menyebabkan perkhidmatan pengangkutan awam yang tersedia sering tidak berfungsi walaupun dibina dengan begitu baik dan cantik pada awalnya.

Frasa
‘preventive maintenance culture’
 seolah-olah tidak wujud dalam kamus syarikat-syarikat yang mengoperasikan sistem pengangkutan awam di negara ini. Keadaan ini semakin memburuk terutamanya bagi pengguna laluan LRT Kelana Jaya yang sering kali menghadapi masalah tren.

Perancangan pembangunan sistem pengangkutan awam di Malaysia juga tidak rapi. Perkhidmatan MRT1 yang mempunyai 29 buah stesen sejauh 42km misalnya, meletakkan sasaran seramai 442,000 penumpang setiap hari. Namun sejak dilancarkan pada 2017, jumlah penumpang tertinggi yang pernah direkodkan hanyalah seramai 204,821 penumpang pada tahun 2019, 54% lebih rendah berbanding sasaran yang ditetapkan.

Alternatif lain pengangkutan awam seperti perkhidmatan Bus Rapid Transit (BRT) langsung tidak mendapat tempat dalam kalangan pembuat dasar di Malaysia. Sistem ini yang telah digunapakai di pelbagai negara seperti UK, Perancis, Thailand, Vietnam dan Indonesia telah terbukti berkesan dari pelbagai sudut.

Secara teorinya, kos mengendalikan perkhidmatan BRT adalah jauh lebih murah kerana Kerajaan hanya perlu menyediakan jalan khas buat bas untuk bergerak. Kos penyelenggaraan bas juga jauh lebih murah berbanding menyelenggara tren yang kadang kala memerlukan kepakaran khas dari luar. Bas juga lebih ‘licik’ dalam mengambil penumpang di ceruk-ceruk ‘kampung’ sekaligus menyelesaikan isu ‘
last-mile connectivity
‘.

*Masalah teknikal yang dihadapi LRT Laluan Kelana Jaya yang tergendala selama lima hari pada November lalu memerlukan kepakaran dari Toronto, Kanada dan Istanbul, Turki untuk diselesaikan

Namun apa yang tidak kena dengan BRT? BRT berkemungkinan besar tidak mendapat perhatian pemimpin-pemimpin terdahulu kerana tidak memberikan keuntungan tinggi buat rakan-rakan pemaju mereka yang telah membangunkan pelbagai projek di sekitar jajaran laluan MRT. Tidak hairanlah projek BRT Lebuhraya Persekutuan yang pernah dirancang dahulu telah dibatalkan pada tahun 2017

Terlalu Banyak Lebuhraya yang Dibina

Sejak sekian lama, Kerajaan telah menganugerahkan pelbagai konsesi bernilai jutaan ringgit kepada kontraktor-kontraktor swasta bagi membina lebuhraya di sekitar Lembah Klang. Syarikat-syarikat besar seperti Gamuda umpamanya pernah mengendalikan beberapa lebuhraya utama seperti KESAS dan SMART.

PLUS Malaysia Berhad dimiliki oleh Khazanah dan KWSP

Syarikat tersenarai lain, IJM pula mengendalikan NPE, Besraya dan LEKAS manakala Ekovest dan Maju Holdings masing-masing memegang konsesi untuk lebuhraya DUKE dan MEX. Bukan itu saja,  banyak konsesi lebuhraya lain seperti PLUS dan PROLINTAS dipegang oleh entiti-entiti berkaitan Kerajaan seperti Khazanah Nasional, KWSP dan PNB.

Menyediakan pengangkutan awam yang efisien boleh diibaratkan sebagai satu langkah ‘
rock the boat
‘ yang boleh menjejaskan status quo syarikat-syarikat ini. Kenapa perlu galakkan penggunaan pengangkutan awam jika kita boleh menjana wang hasil dari kutipan tol?

Akhirnya…. rakyat juga yang mendapat pulangan dividen…….

Dasar Kerajaan Menyebabkan Terlalu Banyak Kereta Dijual Saban Tahun

1.76 juta kenderaan baru didaftarkan pada tahun 2020 hingga 2022

Secara konsistennya, lebih setengah juta kereta terjual di Malaysia setiap tahun sejak 2010 sehingga 2022, memetik data Persatuan Automobil Malaysia (AAM). Tahun 2022 menyaksikan jumlah kenderaan yang terjual di negara ini melepasi 700,000 unit setahun buat pertama kali dalam sejarah.

Di satu sudut, perkara ini mungkin satu berita baik buat industri automotif yang bertapak di Malaysia, baik jenama tempatan mahupun asing. Namun di satu sudut yang lain perkara ini melambangkan kegagalan pembuat dasar dalam menyediakan sistem pengangkutan awam yang cekap sehingga menyebabkan para pekerja lebih rela meminjam daripada bank untuk membeli kereta masing-masing dan menempuh ‘jem’ daripada menaiki pengangkutan awam yang tersedia.

Dasar pengindustrian berskala besar yang digerakkan Kerajaan terhadap industri automotif negara semasa era 1980an hingga 1990an telah melahirkan beberapa jenama kereta tempatan seperti PROTON dan PERODUA yang terus menjadi pilihan rakyat Malaysia sehingga kini.

Pada ketika itu, Kerajaan telah menyuntik dana berbillion ringgit serta menjalinkan kerjasama dengan jenama-jenama kereta ternama Jepun seperti Mitsubishi untuk menjayakan agenda kereta nasional pertama mampu milik untuk rakyat Malaysia. Situasi ini telah menyebabkan Kerajaan mempunyai kepentingan besar di dalam industri automotif tempatan.

Pegangan dalam PROTON pada asalnya dimiliki oleh entiti-entiti tempatan seperti Khazanah Nasional dan DRB-HICOM. Namun pada tahun 2017, DRB-Hicom yang mengawal keseluruhan pegangan PROTON ketika itu menjual 49.9% kepentingan mereka kepada Geely Automobile Holdings.

Syarikat Pelaburan Berkaitan Kerajaan seperti PNB mempunyai kepentingan besar di dalam syarikat PERODUA

Manakala, pegangan di dalam PERODUA dimiliki sebahagian besar oleh PNB melalui UMW Corporation dan pegangan terus mereka ke atas PERODUA.

*PNB mengawal 43.8% kepentingan di dalam UMW Corporation

Bagi memastikan industri automotif tempatan terus mendapat kelebihan, Kerajaan turut mengenakan cukai import yang tinggi terhadap kereta-kereta import bagi terus merangsang permintaan kereta jenama tempatan. Dasar-dasar Kerajaan sebegini, ditambah dengan polisi-polisi lain seperti pemberian pengecualian cukai jualan SST telah menyebabkan semakin banyak kereta berada di atas jalan raya.

Pada asalnya, pengecualian cukai jualan SST ini dilancarkan pada Jun 2020 di bawah inisiatif Penjana untuk menyokong industri automotif negara yang turut terjejas akibat pandemik COVID-19 ketika itu. Namun begitu, insentif ini masih diteruskan sehingga 31 Mac 2023 walaupun keadaan ekonomi dan jualan kereta sudah semakin pulih.

Keadaan ini memburukkan lagi isu kesesakan trafik di negara kita. Bagi tempoh tiga tahun dari tahun 2020 hingga 2022, terdapat penambahan 1.76 juta bilangan kenderaan baru di atas jalan raya Malaysia.

Sebagai perbandingan, bilangan kelahiran hidup di Malaysia pada tahun 2021 hanyalah 439,744 bayi, jauh lebih rendah berbanding angka purata tahunan 586,000 kenderaan baru yang didaftarkan di Malaysia dari tahun 2020 hingga 2022

Dalam masa yang sama, pemberian subsidi petrol secara universal sejak sekian lama juga menyebabkan isu kesesakan trafik ini saban tahun terus memburuk kerana petrol boleh dibeli dengan harga yang murah. Sekiranya berada di negara-negara lain, harga petrol kebiasaannya dicukaikan bagi menggalakkan pengguna untuk menggunakan pengangkutan awam.

Pembangunan antara Negeri yang Tidak Sekata Menyebabkan Segalanya Tertumpu di Lembah Klang

Meskipun pelaksanaan Dasar Ekonomi Baru (1971-1990) berjaya menurunkan kadar kemiskinan di seluruh negara, menurunkan jurang pendapatan antara kaum serta meramaikan lagi penyertaan kaum Bumiputera dalam pekerjaan-pekerjaan profesional, hakikatnya sehingga kini Malaysia tetap dibelenggu masalah pembangunan yang tidak sekata antara negeri.

Dalam tempoh beberapa dekad selepas negara berjaya mencapai Kemerdekaan, terlalu banyak projek pembangunan yang ditumpukan di Lembah Klang semata-mata. Boleh dikatakan sebahagian besar pelaburan dan peluang pekerjaan dialirkan ke Selangor dan Kuala Lumpur.

Berbeza dengan negeri-negeri lain yang tidak banyak menerima pelaburan sekaligus menyebabkan bilangan pekerjaan profesional dan bergaji tinggi menjadi terhad. Jika ada sekalipun, gaji yang ditawarkan adalah sangat rendah.

Sebagai contoh, purata gaji yang diterima seorang pekerja di Kelantan ialah sebanyak RM2,543 pada tahun 2021. Gaji tersebut hampir 40% lebih rendah berbanding pekerja di Selangor (RM3,543).

Kesannya, migrasi bandar berlaku dengan sangat pesat ke Lembah Klang sehingga ke hari ini. Rakyat Malaysia dari serata negara, bahkan dari wilayah Sabah dan Sarawak, berduyun-duyun datang ke Lembah Klang untuk mencari pekerjaan dan memulakan kehidupan mereka di situ.

Polisi yang terlalu memfokuskan kepada pembangunan di Lembah Klang telah menyebabkan Lembah Klang begitu padat dengan para pekerja yang rata-ratanya memiliki kenderaan masing-masing untuk ke tempat kerja.

Keengganan Majikan untuk Melaksanakan Bekerja dari Rumah (WFH)

Ketika COVID-19 merebak dengan sangat dahsyat, banyak majikan tiada pilihan lain selain terpaksa menyuruh pekerja mereka bekerja dari rumah (WFH). Namun apabila COVID-19 sudah semakin reda, majikan-majikan ini mengarahkan pekerja-pekerja mereka untuk kembali ke pejabat.

Walaupun tidak dapat dinafikan hadir bekerja di pejabat secara fizikal itu lebih baik dari segi kelancaran bekerja, pergaulan sosial serta pemantauan prestasi kerja, majikan mungkin boleh mempertimbangkan untuk membenarkan pekerja bekerja dari rumah bagi mengurangkan kos masa dan tenaga yang perlu ditanggung para pekerja akibat terperangkap dalam kesesakan trafik untuk hadir ke pejabat setiap pagi.

Lebih-lebih lagi apabila pandemik COVID-19 telah membuktikan sebenarnya tiada masalah pun untuk sebahagian jenis pekerjaan, terutamanya yang bekerja di pejabat, untuk terus dilaksanakan dari rumah.

Menurut sebuah kajian yang dijalankan penyelidik-penyelidik daripada National Bureau of Economic Research (NBER) baru-baru ini, seorang pekerja di Malaysia berpotensi menjimatkan masa perjalanan ke tempat kerja sebanyak 69 minit sehari sekiranya dia bekerja dari rumah.

Pindaan terbaru Akta Kerja 1955 ada menyentuh mengenai aturan bekerja secara fleksibel

Baru-baru ini juga Kerajaan telah meluluskan pindaan Akta Kerja 1955 yang antaranya membenarkan aturan kerja secara fleksibel dipohon oleh pekerja kepada majikan. Namun begitu, sejauh manakah pindaan baharu ini dilayan oleh para majikan, masih terlalu awal untuk dibincangkan.

Mungkin ramai dalam kalangan majikan tidak nampak WFH ini sebagai satu alternatif yang boleh dipertimbangkan kerana mereka sendiri tidak perlu bersusah payah menempuh ‘jem’ ke tempat kerja. Umum diketahui kebanyakan ‘bos-bos’ di Malaysia ini mempunyai pemandu peribadi yang menghantar mereka ke tempat kerja dan pulang ke rumah.

Otak ‘Jem’ Memikirkan Jalan ‘Jem’

Mungkin ramai dalam kalangan pekerja di Lembah Klang merasa mual dan ‘jem’ otak untuk terus-menerus membincangkan isu jalan ‘jem’ ini yang tampak seperti tiada solusi selama berpuluh tahun. Namun begitu, keputusan sebenarnya terletak pada pihak Kerajaan untuk merancang, melaksanakan, serta yang paling penting memantau pelaksanaan polisi supaya kekal efektif untuk menangani isu kesesakan trafik ini.

Sekiranya polisi yang efektif dapat digerakkan sudah tentu pekerja-pekerja di Lembah Klang tidak perlu lagi menanggung kos wang, masa dan tenaga yang berharga untuk dihabiskan semata-mata di atas jalan raya.

Ikuti Ekonomi Rakyat di Telegram


M40 Jatuh B40. Apa Maknanya?

Share it
8% Isi Rumah M40 Kini Berpendapatan Di Bawah RM4,850 Sebulan

Kenyataan sekretariat Majlis Tindakan Ekonomi bahawa 600,000 isi rumah M40 di Malaysia jatuh ke dalam kategori B40 akibat kesan Covid-19 telah mendapat liputan meluas media di negara ini. Ada yang bertanya, bagaimana M40 boleh jatuh ke dalam kategori B40?

Hakikatnya, kenyataan tersebut mungkin disalahpetik oleh pihak media dalam menggambarkan keadaan isi rumah M40 di Malaysia. Hal ini kerana jika kenyataan M40 jatuh ke dalam B40 benar-benar berlaku, ia bermaksud terdapat B40 yang telah naik ke dalam kategori M40.

Ini kerana istilah B40 dan M40 ini bermaksud
Bottom 40%
 dan
Middle 40%
. Adalah mustahil untuk kumpulan 40% Terbawah mempunyai 48%. Apa yang ingin disampaikan oleh media adalah pendapatan kumpulan M40 di Malaysia telah jatuh dan sebanyak
8%
 ( 600,000 ) isi rumah M40 kini meraih pendapatan di bawah RM4,850 sebulan.

Kenapa RM4,850? Ini kerana klasifikasi B40 di Malaysia merujuk kepada mereka yang berpendapatan RM4,850 dan kebawah. Manakala pendapatan isi rumah M40 pula berada dari paras RM4,850 hingga RM10,959. Dalam kata lain, mereka yang berpendapatan melebihi RM10,959 dikategorikan sebagai isi rumah T20.

Bagaimana Jabatan Perangkaan Malaysia mendapat had ambang B40, M40 dan T20?

Selang dua atau tiga tahun, Jabatan Perangkaan Malaysia akan melaksanakan Penyiasatan Pendapatan Isi Rumah bagi mengetahui keadaan dan pendapatan isi rumah di Malaysia. Lebih 85,000 isi rumah telah ditemubual bagi menyiapkan laporan ini.

Had ambang untuk kategori kumpulan isi rumah ini diperoleh bagi menggambarkan pendapatan keseluruhan isi rumah di Malaysia.

Had Ambang Kumpulan Pendapatan

Bayangkan terdapat 10 orang di dalam sebuah bilik. Pendapatan Orang 1 sehingga Orang 10 disusun dari yang paling rendah hingga ke paling tinggi. Pendapatan orang nombor empat itu dikategorikan sebagai had maksimum untuk pendapatan B40. Manakala sesiapa yang memperoleh pendapatan melebihi orang nombor lapan dikategorikan sebagai T20.

Di dalam statistik yang dikongsikan oleh Majlis Tindakan Ekonomi, ia jelas menunjukkan terdapat kejatuhan sekitar RM600 bagi isi rumah M10 sehingga menjerumuskan mereka ke dalam pendapatan di bawah RM4,850.

Dalam maksud lain, jika dahulu kita mempunyai 2.92 juta isi rumah yang berpendapatan dibawah RM4,850 sebulan, kini kita mempunyai 3.52 juta isi rumah yang berpendapatan di bawah RM4,850 sebulan.

Apa jadi pula dengan B40?

Krisis Covid-19 yang telah berlanjutan ini telah memberi kesan kepada semua pihak terutamanya golongan B40. Kumpulan ini lebih terdedah dengan pekerjaan-pekerjaan yang terkesan dengan Perintah Kawalan Pergerakan yang kebanyakkan memerlukan pekerjanya berada di lokasi pekerjaan.

Sebagai contoh, pekerja yang bekerja sebagai operator di kilang tidak dapat bekerja ketika ini. Namun bagi golongan T20, kebanyakkan kerja boleh dilakukan secara atas talian.

Kadar Kemiskinan di Malaysia Meningkat Kepada 8.4%

Oleh itu, B40 lebih terkesan berbanding kumpulan-kumpulan lain. Kenyataan media Menteri Ekonomi pada 17 Jun lalu menunjukkan kadar kemiskinan telah meningkat dari 5.6% pada 2019 kepada 8.4% pada tahun 2020.

Ini bermaksud terdapat lebih 600,000 isi rumah di Malaysia yang meraih pendapatan di bawah garis pendapatan kemiskinan iaitu RM2,208 sebulan, meningkat berbanding 405,000 pada tahun 2019.

Angka ini mungkin nampak kecil, tetapi hakikatnya bilangan isi rumah miskin sebenarnya telah meningkat 50% dalam tempoh setahun dengan anggaran 2.36 juta orang tinggal di dalam kemiskinan

Pandemik Covid-19 yang kini bertukar menjadi endemik merupakan antara detik paling gelap dalam sejarah pembentukan negara ini selain tragedi rusuhan 13 Mei. Tempiasnya bukan sahaja dirasai dari sudut kesihatan, tetapi juga telah melumpuhkan hampir keseluruhan aktiviti ekonomi di negara ini.

Namun demikian, masih banyak data-data yang tidak dikongsikan oleh Jabatan Perangkaan Malaysia kepada orang ramai. Sepanjang Covid-19, hanya sekali saja Jabatan Perangkaan Malaysia menerbitkan bancian khusus mengenai krisis ini iaitu pada awal tahun lalu.

Perkara ini memberi tekanan buat penganalisis bebas untuk mendapatkan maklumat bagi menilai dan meneliti keadaan ekonomi di negara ini.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


” Majoriti Rakyat Malaysia Tidak Mampu Bersara ” – Penyelidik Sosial

Share it
Memperkukuh Ketahanan Warga Emas Seiring Perubahan Pesat Negara

Oleh Puteri Marjan Megat Muzafar dan Jarud Romadan Khalidi

Sambutan Hari Warga Emas Antarabangsa Pertubuhan Bangsa-Bangsa Bersatu (
United Nations International Day of Older Persons,
UNIDOP
)
diadakan pada 1hb Oktober setiap tahun bagi meningkatkan kesedaran mengenai isu yang dihadapi warga emas serta meraikan sumbangan warga emas. Sesuai dengan keadaan semasa di mana cabaran baharu seperti pandemik Covid-19, krisis kos sara hidup dan perubahan iklim menyelubungi seluruh dunia, tema UNIDOP tahun ini “Ketahanan Warga Emas dalam Dunia yang Berubah” menekankan keperluan untuk mengukuh ketahanan warga emas.

Memandangkan Malaysia sudah mencapai status “negara menua” dan akan menjadi “negara tua” menjelang 2044, mustahak untuk Malaysia memantapkan sistem perlindungan sosial agar semua warga emas dapat menikmati hidup yang selesa dan bermaruah. Bagi menjamin pendapatan asas setelah bersara,
pencen insurans sosial
 wajar dilaksanakan bagi menangani kekangan perlindungan dan ketidakcukupan simpanan pada usia tua.

Majoriti rakyat Malaysia tidak mampu untuk bersara

Menurut Kumpulan Wang Simpanan Pekerja (
KWSP
), rakyat Malaysia memerlukan sekurang-kurangnya RM600,000 untuk bersara dengan selesa di Kuala Lumpur selepas mengambil kira kenaikan harga, kos rawatan biasa/
outpatient
 dan keperluan lain. Meskipun di Alor Setar, tempat paling murah untuk bersara, seseorang memerlukan sekurang-kurangnya RM480,000.

Ini membimbangkan memandangkan hanya 4% daripada pencarum KWSP mampu bersara dengan mempunyai sekurang-kurangnya RM600,000 dalam simpanan. Lebih kurang separuh daripada pencarum berusia 54 tahun mempunyai simpanan kurang daripada RM50,000. Dengan jumlah ini, pencarum yang membuat pengeluaran penuh pada umur 55 tahun hanya boleh berbelanja sebanyak RM1,000 sebulan selama 4 tahun. Simpanan ini akan habis lebih cepat jika mereka mempunyai perbelanjaan di luar jangkaan seperti kos perubatan.

61% penduduk umur bekerja tidak dilindungi oleh skim persaraan

61% rakyat Malaysia dalam umur bekerja tidak mencarum ke dalam tabung persaraan dan tidak mempunyai sebarang jaminan pendapatan semasa hari tua
. Di Malaysia, hanya dua kumpulan warga emas menikmati jaminan pendapatan asas: (1) warga emas ‘miskin’ yang layak menerima Bantuan Warga Emas (BWE), dan (2) kakitangan awam yang layak mendapat pencen. Kedua-duanya dibiayai cukai dan tidak bergantung kepada simpanan individu. Selebihnya bergantung kepada KWSP dan skim persaraan swasta yang secara amnya hanya meliputi pekerja formal dan pencarum sukarela yang berpendapatan tinggi.

Mereka yang tersisih dari semua skim persaraan dirujuk sebagai “
golongan tengah yang tercicir
“: tidak cukup miskin untuk mendapat bantuan kebajikan, bukan pekerja kerajaan lalu tidak menerima pencen dan pekerja sendiri tanpa majikan yang boleh membantu mencarum kepada KWSP. Golongan tengah yang tercicir ini termasuk  individu bekerja sendiri, pekerja gig, peniaga kecil dan pekerja pertanian, serta mereka di luar pasaran buruh seperti suri rumah dan orang kurang upaya.

Status quo
 semasa perlu anjakan

Mereka yang tidak cukup simpanan perlu mencari jalan untuk menanggung kehidupan di hari tua di sebalik peningkatan kos sara hidup dan perubatan. Kita tidak boleh lagi hanya bergantung kepada sokongan keluarga kerana bilangan anak yang semakin rendah lantaran penurunan kadar kesuburan, serta trend tiga generasi tinggal bersama yang berkurangan.

Antara
cadangan
 untuk memperkukuh simpanan persaraan termasuk meningkatkan caruman majikan untuk pekerja bergaji rendah, mengagihkan kadar dividen yang lebih tinggi untuk pencarum yang mempunyai simpanan rendah dan memanjangkan tempoh caruman sehingga umur 65 tahun. Bagaimanapun, langkah ini hanya membantu pencarum KWSP yang mewakili satu pertiga daripada penduduk umur bekerja.

Bank Dunia
 menyarankan peningkatan umur persaraan bagi memastikan warga emas masih menjana pendapatan dan menyimpan. Walau bagaimanapun, masih terdapat kekangan dengan saranan ini.
Rakyat Malaysia kini hidup lebih lama, namun tidak semestinya dalam keadaan sihat
. Justeru, tidak semua orang mampu bekerja pada usia emas mereka.

Kita perlu menutup jurang-jurang dalam sistem persaraan kita, tetapi langkah yang diambil memerlukan suatu anjakan paradigma melangkaui perubahan kecil.

Menabung secara kolektif untuk persaraan melalui Pencen Insurans Sosial

Pencen insurans sosial (
social insurance pension
, SIP) adalah suatu model mampan yang wajar dipertimbangkan ke arah mencapai matlamat pendapatan asas sejagat bagi warga emas. Dalam model ini, setiap orang menyumbang sejumlah kecil secara konsisten kepada dana ini sejak awal dan sepanjang mereka bekerja. Bagi mereka yang tidak mampu mencarum seperti pengasuh tidak bergaji, penganggur atau golongan berpendapatan sangat rendah, kerajaan harus membantu mencarum bagi memastikan kesinambungan caruman.

Kaedah ini memberi masa untuk dana kolektif ini berkembang. Setelah umur persaraan dicapai, pencarum boleh meraih manfaat dan menerima pencen asas bulanan seumur hidup. Pendapatan ini boleh digunakan untuk menampung keperluan asas, manakala duit simpanan sendiri boleh digunakan untuk hidup lebih selesa.

Ada juga yang mengesyorkan model lain yang tidak memerlukan caruman iaitu pencen sosial, di mana pencen dibiayai cukai. Model ini sebenarnya sudah dilaksanakan di Malaysia tetapi pada skala yang kecil dalam bentuk BWE untuk golongan miskin. Jadi, langkah seterusnya adalah untuk membesarkan skim BWE menjadi skim pencen sosial sejagat. Walau bagaimanapun, cadangan ini akan menelan kos yang besar.

Malaysia masih berpeluang untuk membuat persiapan lanjut dalam menghadapi penuaan penduduk. Jika kita bermula awal dalam membina dana kolektif dengan penyertaan kohort umur bekerja baharu, kita mampu  menjamin pendapatan asas (
guaranteed basic
income) apabila mereka mencapai umur persaraan dalam tempoh 30 – 35 tahun akan datang.

Walau apa pun pilihannya, perbincangan dan tindakan perlu bermula sekarang. SIP adalah antara langkah yang boleh diambil untuk membangunkan sistem pencen yang mampan dan saksama di Malaysia dan memberi jaminan pendapatan pada hari tua. Walaupun SIP hanya boleh membuahkan hasil pada masa hadapan, benih perubahan mesti disemai sekarang.

Puteri Marjan Megat Muzafar dan Jarud Romadan Khalidi adalah penyelidik di Institut Penyelidikan Khazanah (Khazanah Research Institute, KRI). Pandangan adalah pandangan penulis dan tidak semestinya mencerminkan kedudukan rasmi KRI.

Ikuti Ekonomi Rakyat di Telegram


Makcik Kiah dan Ekonomi MADANI

Share it
Oleh Muhammed Abdul Khalid dan Zouhair Rosli

Beberapa minggu lepas, Kementerian Ekonomi telah mengeluarkan laporan berkaitan pendapatan, perbelanjaan, kemiskinan dan ketidaksamarataan dalam kalangan isi rumah rakyat Malaysia, iaitu Laporan Survei Pendapatan/Perbelanjaan Isi Rumah 2022, Laporan Kemiskinan di Malaysia 2022 dan Laporan Ketidaksamarataan Pendapatan Malaysia 2022 .

Apabila kita mengkaji data-data yang telah diterbitkan, tepatlah kata pepatah –
yang miskin masih miskin, yang kaya bertambah kaya
. Ini tidak memeranjatkan, kerana apabila pandemik melanda, bantuan yang diberikan amat kecil sekali. Malah, secara relatifnya bantuan tersebut adalah lebih rendah dari negara yang lebih miskin dari Malaysia. Maka, sebab itu berulang kali kita telah mengingatkan bahawa Menteri Kewangan pada ketika itu amatlah kedekut dan tidak bertanggungjawab kerana bantuan yang amat kecil diberikan kepada golongan miskin dan rentan. Kesannya jelas dan mengecewakan, apabila laporan terkini menunjukkan jumlah yang miskin makin bertambah berbanding pra-pandemik pada tahun 2019. Manakala, jurang antara kaya dan miskin makin melebar.

Walaupun kita dicanangkan bahawa ekonomi telah pulih dan berkembang sejak pandemik bermula, pertumbuhan ini lebih memanfaatkan si kaya, bukannya si miskin, mahupun golongan pertengahan.

Kadar Kemiskininan Tahun Lalu Lebih Tinggi Berbanding Pra-Pandemik

Pertama, kadar kemiskinan masih tinggi. Malah, makin ramai yang jatuh miskin ketika ini berbanding sebelum pandemik. Kadar kemiskinan tahun lepas adalah pada tahap 6.2%, iaitu lebih tinggi daripada paras pra-pandemik pada tahun 2019 iaitu 5.6%. Ini hanya bukan sekadar angka, akan tetapi angka-angka ini memberi maksud bahawa bilangan isi rumah yang berada di bawah paras kemiskinan telah meningkat sebanyak 20% kepada 490,000 isi rumah pada tahun 2022. Nah, pulihkah ekonomi Makcik Kiah dan yang seangkatan dengan beliau? Jelas tidak.

Bukan itu sahaja, kadar kemiskinan turut meningkat di hampir semua negeri, kecuali di Putrajaya dan Labuan. Sabah, Kelantan dan Sarawak kekal sebagai tiga negeri yang mempunyai insiden kemiskinan tertinggi. Statistik ini tidak berubah sejak 2019. Negeri yang kaya dengan sumber asli juga tidak terlepas dari turut terkesan, apabila peningkatan kemiskinan yang tertinggi direkodkan di negeri Pahang.

Pertumbuhan Ekonomi Tahun Lalu Dipacu Sebahagian Besar Dari Rakyat Sendiri

Kedua, walaupun ada yang mendabik dada dan berbangga apabila ekonomi negara merekodkan pertumbuhan sebanyak 8.7% pada tahun 2022, mereka ini sebenarnya buta hati dan pekak telinga terhadap realiti sebenar. Pertumbuhan ini sebenarnya dipacu dari  rakyat sendiri, apabila mereka terpaksa mengeluarkan wang simpanan persaraan KWSP disebabkan Kerajaan kedekut tidak mahu membantu. Yang paling terkesan dari dasar tidak bertanggungjawab ini adalah kaum Bumiputera, di mana simpanan mereka jatuh 70%, berbanding hanya satu peratus untuk kaum Cina.

Pertumbuhan ekonomi yang baik haruslah bersifat inklusif dan memanfaatkan semua, terutamanya mereka yang di bawah. Akan tetapi perkara ini tidak berlaku, apabila jurang pendapatan ketika ini adalah lebih teruk berbanding semasa tahun 2014. Apabila kita diberitahu dengan megahnya ada kemasukan pelaburan berbilion-bilion, projek sana sini yang dibawa dari negara China atau dari Pak Arab, siapakah yang beroleh laba? Tentunya, yang makin untung adalah si kaya, bukannya anak muda yang menjadi pemandu Grab, ataupun graduan yang masih terkial-kial mencari kerja. Apalah ertinya jika kita bersorak gembira dengan singkatan yang hebat seperti KDNK, FDI dan istilah jargon yang begitu canggih, namun yang kaya semakin kaya, manakala si miskin semakin terperuk? Inilah yang sebenarnya berlaku di negara kita ketika ini, iaitu jurang makin melebar.

Jika kita lihat dari sudut yang lain, agihan kekayaan negara lebih memihak kepada si kaya. Setiap RM1 yang dijana dari perkembangan ekonomi, peratusan yang diperolehi oleh golongan B40 hanyalah 16 sen pada tahun 2022, lebih teruk berbanding tahun 2014 (16.8 sen) dan tahun 2016 (16.4 sen). Sudah lah ciput, semakin mengecil pula. Adilkah sebegini?

Jurang Antara Kaum Semakin Buruk

Ketiga, jurang antara kaum juga makin bertambah buruk. Pada tahun 2022, jurang pendapatan antara Cina dan Bumiputera adalah sebanyak RM2,400 sebulan berbanding sekitar RM2,000 sebulan pada tahun 2019. Dalam erti kata lain, jurang naik sebanyak 20%! Nisbah jurang pendapatan di antara kaum Cina dan Bumiputera juga bertambah buruk dalam tempoh sama. Keadaan jurang pendapatan ini adalah sama dengan keadaan 10 tahun yang lalu pada tahun 2012. Ini bermaksud segala inisiatif, perbelanjaan berbilion-bilion, pelan serta hala tuju ekonomi, dan sebagainya untuk kaum Bumiputera dalam tempoh satu dekad yang lalu ternyata tidak berjaya untuk merapatkan jurang dengan kaum Cina. Ke manakah duit berbilion-bilion yang dibelanjakan atas nama Melayu atau Bumiputera, tetapi hakikatnya data Kerajaan menunjukan kaum Melayu makin ke belakang berbanding kaum lain?

Subsidi dan Bantuan Kerajaan yang Tidak Efektif

Keempat, subsidi dan bantuan Kerajaan bukan hanya tidak efektif untuk membantu rakyat yang susah menangani krisis pandemik, sebaliknya oleh kerana Kerajaan kedekut, dasar Kerajaan sebenarnya telah melebarkan jurang. Selepas mengambil kira pindahan bantuan termasuklah yang diberikan Kerajaan, subsidi, bayaran zakat dan cukai, jurang pendapatan adalah lebih teruk. Dasar dan polisi Kerajaan sebenarnya telah melebarkan jurang, sekali gus membuatkan si kaya bertambah kaya.  Ini tidak pelik memandangkan dasar cukai di negara ini lebih mesra si kaya. Contoh mudah adalah cukai kereta. Kenapa apabila Makcik Kiah membeli kereta Myvi berjumlah RM40,000, beliau harus membayar cukai jualan dan cukai jalan, akan tetapi si kaya yang membeli PorscheEV atau Mercedes EV berjumlah RM400,000 tidak dikenakan cukai langsung? Tidak hairanlah jurang makin melebar.

Pertumbuhan pendapatan isi rumah yang perlahan serta kadar kemiskinan dan jurang pendapatan yang tinggi menyukarkan kerajaan untuk mencapai beberapa sasaran yang telah dirangka di bawah Rancangan Malaysia Ke-12 (RMK-12). Justeru, sasaran yang terdapat di dalam RMK12 harus disemak semula di dalam Kajian Separuh Penggal RMK12 yang akan dibentangkan di Parlimen pada bulan hadapan.

Dasar Jangka Panjang Haruslah Lebih Radikal

Dasar jangka panjang haruslah lebih radikal, dan tidak hanya sekadar pengumuman yang dibuat secara tergesa-gesa. Ekonomi MADANI yang diumumkan baru-baru ini tidak ubah seperti Model Ekonomi Baru yang telah dilaksanakan pada dekad yang lalu oleh Datuk Seri Najib Tun Razak yang kini merengkok di dalam penjara kerana mencuri. Sasaran yang dirangka tidak disertakan dengan strategi yang terperinci, dan tidak mesra si miskin dan golongan terpinggir.

Ekonomi MADANI haruslah berpaksikan polisi yang mesra Mak Cik Kiah, bukan hanya Tan Sri, Datuk Seri atau golongan elit sahaja. Tiada guna Malaysia menjadi negara ekonomi 30 terbesar di dunia jika Makcik Kiah kekal miskin dan terpinggir dan graduan kita merempat. Jika masalah ini tidak diatasi, Ekonomi MADANI akan mengulangi kegagalan Model Ekonomi Baru, di mana ianya hanya sekadar sebuah laporan lapuk yang tidak memberi impak kepada rakyat.

Ikuti Ekonomi Rakyat di Telegram


” Malaysia Perlu Model Baru Untuk Atasi Kemiskinan ” – Dr Madeline Berma

Share it
Dr Madeline Berma Ulas Sikap Pengkaji Kemiskinan

Pensyarah Universiti Kebangsaan Malaysia, Dr. Madeline Berma berpendapat bahawa Malaysia memerlukan model baru dalam mengatasi isu kemiskinan. Menurut beliau, kaedah lama dalam menyelesaikan masalah ini iaitu dengan meningkatkan pendapatan semata-mata tidak lagi relevan ketika ini.

Beliau yang merupakan salah seorang Pesuruhjaya Hak Asasi Manusia berkata model membasmi kemiskinan yang bersifat inklusif diperlukan sekarang. Menurutnya, ada lima aset individu yang perlu dibangunkan bagi membawa golongan miskin keluar daripada kemiskinan.

Lima perkara tersebut adalah modal kewangan, modal insan, modal fizikal, modal persekitaran dan juga modal sosial.

Menurut beliau, modal kewangan perlu dibangunkan bagi membantu individu terbabit untuk memastikan individu terbabit membina ekonomi mereka. Dr Madeline berkata bantuan tunai sewajarnya diberikan kepada mereka yang betul-betul memerlukan sebagai golongan tua dan golongan kurang upaya.

Walaubagaimanapun, beliau berkata tidak ada masalah bagi menyalurkan bantuan tunai ketika ini kerana pandemik Covid-19 yang menimpa.

Selain itu, Dr. Madeline juga berkata modal insan iaitu pendidikan, kesihatan dan juga kemahiran juga perlu diberikan perhatian kerana saling berkait rapat.

” Jadi jangan hanya bagi pendidikan, Macam sekarang, ramai yang dapat pendidikan tetapi kemahiran tak ada. Maka kerja tak dapat juga. Kalau bangunkan pendidikan dia, tetapi dia sakit pun tak boleh juga “

Modal fizikal seperti rumah, motosikal dan kereta juga penting untuk dibangunkan bagi memastikan kumpulan rentan ini keluar dari kepompong kemiskinan.

” Modal fizikal ini termasuk rumah dia. Benda yang boleh menghasilkan pendapatan. Dia perlu ada motosikal kalau dia nak berniaga. Kalau nak jadi pemandu Grab, kena ada kereta ataupun motosikal “

Beliau berkata jika perkara ini tidak ditangani, amat sukar untuk golongan ini menjana pendapatan kerana kelengkapan yang tidak cukup.

Selain itu, modal persekitaran ( e
nvironmental capital
 ) dan modal sosial juga mustahak dalam mewujudkan masyarakat yang terangkum. Beliau berkata keadaan sekeliling perlu kondusif bagi memastikan pergerakan mereka tidak terhalang sekaligus memudahkan mereka mencari kehidupan.

Alam sekitar seperti hutan dan sungai perlu dijaga dan tidak dicemari kerana bagi sekumpulan manusia yang lain, lokasi tersebut merupakan sumber mereka mencari makanan. Manakala modal sosial diperlukan bagi memastikan masyarakat bekerjasama menyelesaikan masalah yang mereka hadapi.

Dr Madeline ketika ditemubual oleh Ekonomi Rakyat juga mengulas mengenai isu yang dihadapi oleh pengkaji kemiskinan. Menurut beliau, pengkaji-pengkaji kemiskinan yang mempunyai pendidikan tinggi seharusnya mengakui bahawa mereka tidak mempunyai pengetahuan mengenai hakikat sebenar yang dihadapi oleh orang miskin.

” Maaf, dunia sebenar di luar sana. Universiti sebenar di luar sana. Apa yang anda belajar di universiti hanya empat tahun sahaja. Orang itu dah miskin berpuluh-puluh tahun. Dan anda nak datang satu malam, bawa borang soal selidik. Lepas itu cuba selesaikan masalah orang kampung. “

Beliau juga berseloroh mengenai ironi pengkaji kemiskinan yang gemar membincangkan soal kemiskinan di hotel-hotel lima bintang.

Dr Madeline turut berkongsikan kisahnya ketika terpaksa memasuki kawasan pedalaman bagi menyiapkan laporan keberkesanan projek terhadap keluarga miskin. Menurut beliau, orang miskin di lokasi tersebut diberikan ayam bagi menghasilkan telur untuk dibuat makanan.

Namun ketika kehadiran para pengkaji beberapa bulan selepas projek berjalan, keluarga terbabit menjamu pengkaji yang hadir dengan ayam yang mereka berikan beberapa bulan dahulu. Dr Madeline agak kesal dengan insiden tersebut dan beliau menyatakan bahawa merekalah yang sepatutnya membawa makanan dan buah tangan ketika bertemu dengan keluarga terbabit.

Artikel terdahulu :
Kadar Kemiskinan Naik Kepada 8.4% Pada 2020, Ketidaksamaan Semakin Melebar

Ikuti Ekonomi Rakyat di Telegram


Malaysia Tidak Berada Di Dalam Krisis Ekonomi – Gabenor Bank Negara

Share it
KDNK Malaysia tertinggi di ASEAN untuk suku ketiga 2022

Ekonomi Malaysia meneruskan momentum pemulihan apabila merekodkan pertumbuhan 14.2% untuk suku ketiga tahun 2022, menjadikannya peningkatan berturut-turut sejak kejatuhan mendadak pada suku yang sama tahun lepas (Q3-2021: -4.5%). Keluaran Dalam Negara Kasar (KDNK) Malaysia untuk suku ketiga 2022 adalah yang tertinggi jika dibandingkan dengan beberapa negara ASEAN termasuk Singapura (4.4%), Indonesia (5.7%) dan Filipina (7.6%).

Pertumbuhan positif ini didorong sebahagian besarnya oleh permintaan domestik dan luar yang tinggi, pemulihan pasaran buruh negara serta dua sektor utama negara, sektor perkhidmatan dan pembuatan, yang terus merekodkan pengeluaran yang memberangsangkan.

Sektor perkhidmatan naik 16.7% untuk suku ketiga 2022 berbanding hanya 12% pada suku sebelumnya. Pemerhatian secara lebih mendalam mendapati kesemua subsektor di bawah sektor perkhidmatan mencatatkan pertumbuhan yang positif, terutamanya subsektor perdagangan borong dan runcit, pengangkutan dan penyimpanan, makanan dan minuman serta penginapan yang meningkat sebanyak dua digit pada suku ini.

Bagi sektor pembuatan pula meningkat kepada 13.2% jika dibandingkan dengan 9.2% untuk suku kedua 2022. Peningkatan ini disumbangkan oleh pengeluaran mantap yang dicatatkan oleh subsektor produk elektrik, elektronik dan optikal (17.3%) serta alat kelengkapan pengangkutan (36.9%).

Sektor-sektor lain seperti sektor pertanian (1.2%), perlombongan (9.2%) dan pembinaan (15.2%) juga bertambah baik apabila kesemuanya merekodkan pertumbuhan positif untuk suku ini. Perbandingan antara sektor mendapati sektor pembinaan menunjukkan pemulihan yang paling besar apabila mencatatkan peningkatan pertumbuhan daripada hanya 2.4% pada suku kedua 2022 kepada 15.3% suku ini.

Kesemua sektor merekodkan pertumbuhan ekonomi positif bagi suku ketiga 2022

Daya saing Malaysia di pentas antarabangsa juga bertambah baik apabila pelaburan langsung asing (FDI) masuk sebanyak RM54.0 billion bagi tempoh 9 bulan pertama tahun ini berbanding hanya RM29.7 billion untuk tempoh yang sama tahun lepas. Bahkan, kemasukan FDI untuk 2022 adalah lebih tinggi berbanding sebelum era pandemik.

Jika sebelum ini, rakyat Malaysia terpaksa terperap dalam rumah masing-masing akibat pelaksanaan PKP, penjarakan sosial dan pelbagai peraturan untuk mencegah penularan wabak COVID-19 sehingga menyebabkan mereka menjadi semakin kurang berbelanja.

Namun begitu, peralihan negara ke fasa endemik serta pemulihan pasaran buruh memberi peluang untuk rakyat Malaysia berbelanja lebih. Perkara ini dapat dilihat apabila perbelanjaan pengunaan akhir swasta terus kukuh pada 15.1% untuk suku ketiga 2022.

Perbelanjaan swasta terus kukuh pada 15.1%

Secara amnya, pasaran buruh negara menuju ke arah yang lebih baik menerusi penurunan kadar pengangguran sebanyak 0.2% kepada 3.7% suku ini, berbanding 3.9% suku lepas. Jumlah penganggur juga menurun sebanyak 4.7%, daripada 642 ribu penganggur pada suku kedua 2022 kepada 612 ribu penganggur suku ini. Kadar penyertaan buruh juga meningkat kepada 69.4%, lebih tinggi berbanding sebelum pandemik, 69.1% pada suku keempat 2019.

Pasaran kewangan dan perbankan juga dilihat terus kukuh apabila terus mencatatkan keuntungan sebelum cukai sebanyak RM12.3 billion untuk suku ketiga 2022.  Perbandingan tahun ke tahun mendapati keuntungan sebelum cukai naik 58% bagi sektor perbankan.

Pun begitu, walaupun Malaysia terus-menerus mencatatkan pertumbuhan ekonomi yang memberangsangkan, ada harga yang perlu dibayar di sebalik pertumbuhan ekonomi ini. Tekanan inflasi yang terus mencengkam rakyat Malaysia merupakan sebuah topik yang paling hangat diperkatakan semenjak beberapa bulan ini.  Kadar inflasi telah meningkat secara konsisten sepanjang tahun 2022, mencatatkan paras tertinggi sebanyak 4.7% pada bulan Ogos 2022.

Inflasi naik 4.5% pada suku ketiga 2022

Apa yang lebih merisaukan ialah inflasi makanan yang menjejaskan keupayaan orang awam, terutamanya golongan rentan dan miskin, untuk membeli makanan yang mencukupi untuk keperluan seharian. BNM berpendapat dasar monetari yang ketat di negara-negara seluruh dunia mampu meredakan masalah inflasi.

Kenaikan kadar inflasi ini berpunca daripada tekanan permintaan dan kos di peringkat global akibat harga komoditi yang semakin menaik. Inflasi yang tinggi berisiko memusnahkan kuasa membeli orang awam, serta menjatuhkan nilai matawang ringgit yang sudah pun berada pada tahap lemah berbanding USD sejak kebelakangan ini.

Meskipun nilai ringgit jatuh berbanding USD, Gabenor Bank Negara Malaysia (BNM) menegaskan perkara itu tidak menggambarkan bahawa Malaysia sedang menuju ke arah krisis ekonomi yang teruk.

Beliau berkata nilai ringgit jatuh kerana USD sedang berada dalam keadaan yang kukuh dan sekiranya ekonomi Malaysia sedang mengalami krisis, sudah pasti KDNK negara akan menguncup, kadar pengangguran akan meningkat, penutupan besar-besaran perniagaan serta pasaran kewangan akan menjadi lemah. Namun, kesemua petunjuk bersifat negatif itu tidak wujud di Malaysia buat masa ini.

Dalam masa yang sama, Gabenor BNM juga yakin Malaysia tidak akan mengalami kemelesatan ekonomi tahun hadapan. BNM menjangkakan pertumbuhan ekonomi antara 4% hingga 5% untuk tahun 2023, walaupun Malaysia dijangka akan tetap berdepan dengan beberapa cabaran besar seperti inflasi yang tinggi, gangguan bekalan global serta ketengangan geopolitik Russia-Ukraine.

Ikuti Ekonomi Rakyat di Telegram


Mampukah Bank Laksanakan Moratorium Untuk Kali Kedua?

Share it

Desakan agar moratorium pinjaman bank dilaksanakan semakin kedengaran susulan langkah kerajaan mengisytiharkan Perintah Kawalan Pergerakan buat kali ketiga. Peningkatan jangkitan baru Covid-19 melebihi 6,000 kes juga telah menyebabkan sebilangan rakyat menuntut agar PKP yang ketat untuk dilaksanakan.

Kementerian Kesihatan dan Kementerian Kewangan kelihatan mempunyai nada berbeza dalam menangani penularan ini. Nada Ketua Pengarah Kesihatan, DG Hisham seakan-akan berharap agar PKP penuh dapat dijalankan bagi meringankan beban sistem kesihatan negara.

Namun bagi Tengku Zafrul, beliau menyatakan PKP penuh seperti yang dilakukan pada tahun lalu bakal mengakibatkan kesan ekonomi yang amat besar kepada negara. Beliau menganggarkan PKP penuh bakal mengakibatkan ekonomi negara kehilangan RM2.4 bilion sehari disamping akan meningkatkan kadar pengangguran negara.

Kedua-duanya mempunyai objektif masing-masing. Di satu pihak, mereka ingin menyelamatkan nyawa. Manakala di satu pihak yang lagi, mereka ingin menyelamatkan ekonomi.

Rakyat mula menuntut agar kerajaan untuk memberikan bantuan yang setimpal andai PKP penuh kembali dilaksanakan. Selain tuntutan bantuan tunai, moratorium terhadap ansuran pinjaman juga antara desakan yang kian kedengaran saban hari.

Persoalannya, mampukah bank-bank di Malaysia melaksanakan moratorium untuk kali kedua?

Pada tahun lalu, Bank Negara Malaysia telah mengarahkan bank untuk melaksanakan moratorium secara menyeluruh selama enam bulan bermula Mac hingga September. Langkah ini meringankan tekanan kewangan keseluruhan pihak dalam mengharungi PKP.

Meskipun bank melaksanakan moratorium menyeluruh tahun lalu, laporan tahunan bank yang dikeluarkan menunjukkan bank tidak mengalami kerugian sepanjang tahun lalu. Prestasi kebanyakkan bank di Malaysia terkesan pada kadar yang begitu minimum.

Keuntungan bank sebelum cukai hanya jatuh dari RM41.5 bilion pada tahun 2019 kepada RM31.2 bilion pada tahun lalu.

Prestasi terkini bank-bank di seluruh Malaysia juga memberangsangkan. Keuntungan sebelum cukai pada suku pertama tahun ini telah meningkat kepada RM7.2 bilion berbanding RM6.3 bilion pada suku sebelumnya.

Dalam kata lain, bank-bank ini mampu untuk melaksanakan moratorium menyeluruh kepada peminjam-peminjam tanpa memberi kesan yang besar buat operasi mereka.

Penangguhan secara menyeluruh mungkin turut dimanfaatkan golongan yang tidak terkesan dengan pandemik ini sekaligus menjadi hujah penolakan langkah ini. Sebagai contoh, pegawai-pegawai kerajaan di Malaysia yang mendapat gaji penuh tidak mempunyai kesukaran bagi membuat ansuran bulanan.

Manakala bagi golongan yang paling susah pula, moratorium pinjaman mungkin tidak memberi apa-apa makna kerana sebilangan besar daripada mereka tidak mempunyai hutang kerana tidak layak untuk memohon pinjaman dari awal lagi.

Oleh itu, kerajaan perlu memikirkan mekanisme bagi meringankan tekanan kewangan buat golongan yang memerlukan. Moratorium pinjaman kereta misalnya boleh dibuat secara menyeluruh bagi ansuran bulanan yang kurang dari RM1,000 bagi memastikan moratorium lebih tersasar.

Bagi orang ramai, melalui prosedur untuk memohon penangguhan dengan bank-bank yang menawarkan pembiayaan buat mereka merupakan satu proses yang melecehkan dan memakan masa. Perkara ini merugikan masa mereka yang boleh digunakan untuk kerja-kerja produktif yang lain.

Kerajaan perlu berusaha mencari jalan yang terbaik dalam membantu rakyat mengharungi detik sukar yang berpanjangan ini. Teori-teori ekonomi konvensional yang lapuk mungkin boleh diketepikan tatkala kita berhadapan dengan krisis seperti ini.

Bak kata pepatah ”
unprecedented times required unprecedented measures
 “

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Mampukah PEMULIH Pulihkan Ekonomi Malaysia?

Share it
Sebahagian Besar Pakej PEMULIH Dibiayai oleh Rakyat Malaysia Melalui Skim i-Citra

Pentadbiran Muhyiddin Yassin sekali lagi telah memperkenalkan pakej rangsangan ekonomi PEMULIH setelah negara kembali dengan pelaksanaan Perintah Kawalan Pergerakan untuk kali yang ketiga susulan peningkatan jangkitan Covid-19 sehingga 9,000 kes di seluruh negara.

Meskipun sudah lebih sebulan PKP penuh dijalankan, namun masih tiada sebarang perkembangan positif hasil pelaksanaan PKP ini. Orang ramai terus mempertikaikan kewajaran kilang-kilang besar yang menjadi lubuk kes-kes baru dibenarkan beroperasi sedangkan peniaga-peniaga kecil tidak dibenarkan menjalankan perniagaan.

Bagi Menteri Kewangan dan Menteri Industri dan Perdagangan Antarabangsa, sektor-sektor elektronik dan elektrik dibenarkan beroperasi kerana industri ini juga terlibat di dalam rantaian yang mengeluarkan barangan-barangan keperluan seperti ventilator dan sebagainya.

Hakikatnya, justifikasi yang lebih masuk akal untuk membenarkan kilang-kilang ini beroperasi adalah untuk memastikan pertumbuhan ekonomi kekal positif pada tahun meskipun peniaga-peniaga kecil dan rakyat terpaksa dikorbankan demi memenuhi keperluan kapitalis-kapitalis di Malaysia.

Sektor pembuatan merupakan penyumbang terbesar kepada eksport Malaysia. Pada Mei 2021, eksport sektor pembuatan telah meningkat 45% kepada RM78 bilion. Aktiviti rancak eksport negara ini didorong oleh pemulihan ekonomi yang kuat di Amerika Syarikat, Eropah dan China.

Namun demikian, bagi rakyat marhaen. Sinar di penghujung terowong masih belum kelihatan. Bahkan bantuan i-Sinar pun sudah masuk ke penghujungnya dan bakal digantikan dengan skim i-Citra.

Pakej PEMULIH yang diumumkan Perdana Menteri beberapa hari lalu sudah semestinya meringankan sedikit beban yang dihadapi oleh rakyat. Persoalan yang lebih penting, adakah PEMULIH mampu memulihkan ekonomi Malaysia? Dan adakah pakej PEMULIH mencukupi buat golongan rentan ini?

Kerajaan Hanya Membelanjakan RM0.07 Bagi Setiap RM1.00 Yang Diumumkan di Dalam Pakej PEMULIH

Walaupun Tan Sri Muhyiddin Yassin mengumumkan pakej PEMULIH bernilai RM150 bilion. Hakikatnya, sebahagian besar sumber kewangan pakej ini tidaklah datang daripada kantung kerajaan. Skim i-Citra yang ditawarkan oleh KWSP kepada ahlinya melibatkan implikasi kewangan sebanyak RM30 bilion, tiga kali ganda lebih tinggi berbanding suntikan fiskal kerajaan berjumlah RM10 bilion.

Sebahagian besar lagi pakej rangsangan ini datangnya daripada anggaran moratorium ansuran pinjaman bank oleh rakyat. Yang sebenarnya tidak melibatkan sebarang implikasi kewangan kepada kerajaan kerana ansuran tetap perlu dibayar kelak.

Sejak Februari tahun lalu, kerajaan Malaysia telah memperkenalkan pakej rangsangan bernilai RM530 bilion yang bersamaan dengan 37% saiz ekonomi negara. Jika angka gergasi ini merupakan sebuah bantuan tunai, ini bermaksud setiap isi rumah di Malaysia bakal menerima RM72,600.

Tetapi di sebalik angka-angka besar ini, kerajaan sebenarnya hanya mengeluarkan RM83 bilion untuk dibelanjakan kepada rakyat.

Dalam kata lain, bagi setiap RM100 yang diumumkan oleh Perdana Menteri, hanya RM16 yang benar-benar keluar dari poket kerajaan. Baki selebihnya melibatkan pengangguhan pembayaran ansuran bank dan pengeluaran wang daripada simpanan KWSP.

Jumlah Pengeluaran Simpanan KWSP Lebih Besar Daripada Suntikan Fiskal Kerajaan

Rakyat Bantu Rakyat

Apa yang lebih mengejutkan, data yang dikeluarkan oleh KWSP menunjukkan bahawa rakyat merupakan pemberi bantuan utama dalam menghadapi krisis ini. Pengeluaran simpanan persaraan daripada KWSP melalui skim i-Lestari dan i-Sinar misalnya melibatkan transaksi sebanyak RM80 bilion.

Jika dicampur dengan pengeluaran yang bakal dilaksanakan melalui skim i-Citra, rakyat akan mengeluarkan RM110 bilion wang persaraan mereka bagi melalui hari-hari yang sukar ini. Jumlah RM110 bilion pengeluaran wang KWSP ini jauh lebih besar daripada bantuan fiskal kerajaan yang hanya bernilai RM83 bilion.

Bantuan Tunai Membantu, Namun Tidak Selesaikan Masalah

Tiga bantuan utama yang melibatkan implikasi kewangan daripada pihak kerajaan adalah Bantuan Khas Covid-19, Program Subsidi Upah 4.0 dan juga Geran Khas Prihatin 4.0. Ketiga-tiga bantuan ini meliputi hampir keseluruhan suntikan fiskal kerajaan dengan jumlah peruntukan sebanyak RM9.4 bilion.

Langkah ini memanfaatkan pelbagai pihak. Bantuan Khas Covid-19 umpamanya memberikan sedikit bantuan pendapatan kepada isirumah yang terkesan meskipun pembayaran akan dibuat pada Ogos dan Disember.

Program Subsidi Upah pula memberi ruang kepada majikan untuk terus mengekalkan pekerja mereka meskipun bilangan penerima subsidi upah berkurang daripada 2.7 juta orang kepada 2.5 juta orang.

Manakala Geran Khas Prihatin pula memanfaatkan golongan yang bekerja sendiri seperti Mak Cik Kiah.

Walaupun demikian, bantuan-bantuan ini hanya bersifat sementara. Ia umpama membalut luka yang ada di kaki sambil menelan paracetamol. Masalah utama, jangkitan yang ada pada luka tersebut masih tidak dirawat. Antibiotik tidak diberikan.

Bagi Setiap RM1.00 Yang Diumumkan di Dalam Pakej Rangsangan Ekonomi, Kerajaan Hanya Membelanjakan RM0.16

Isu utama yang dihadapi ketika ini adalah jangkitan kes Covid-19 yang terus menular di negara kita. Perkara ini masih tidak akan dapat diatasi dengan pengenalan pakej PEMULIH. Pelan Pemulihan Negara pula lebih memfokuskan tentang apa yang hendak dicapai berbanding bagaimana hendak dicapai.

Setelah lebih sebulan kita melaksanakan PKP3.0 ( kini dipanggil Pelan Pemulihan Negara Fasa 1 ), tiada sebarang langkah drastik yang dilakukan kerajaan dalam menangani isu penularan jangkitan ini. Sektor tempat kerja yang menjadi lokasi utama punca jangkitan masih dibenarkan beroperasi. Manakala jumlah saringan pula menurun dari 100,000 saringan kepada lebih kurang 70,000 saringan sehari.

Proses vaksinasi dilihat sebagai satu-satunya laluan untuk Malaysia keluar dari kemelut ini. Tetapi, dunia berubah dengan pantas. Kini, kita diberi amaran pula mengenai penularan varian Delta yang dikatakan lebih ganas berbanding varian-varian yang lain.

Menunggu impak vaksinasi memberi kesan terhadap jumlah jangkitan mungkin memakan masa yang lama sekaligus memberikan kos yang tinggi buat kegiatan ekonomi di Malaysia.

Tiada Jalan Keluar

Melihat keadaan semasa, hampir mustahil untuk melihat sebarang keberkesanan daripada polisi kerajaan. Jangkaan dan unjuran yang tertulis di dalam Pelan Pemulihan Negara sudahpun tersasar dari awal lagi. Jangkitan baru terus melebihi 4,000 kes sehari, manakala penggunaan katil ICU berada di paras kritikal melebihi 900 orang setiap hari.

Proses vaksinasi pula mungkin perlu mengambil tempoh beberapa hari lagi untuk memenuhi sasaran 10% populasi yang telah divaksinkan secara penuh.

Kegusaran ini juga boleh dilihat di negara jiran kita, Singapura dimana mereka telah merangka pelan pemulihan untuk hidup bersama dengan virus ini. Syarikat farmaseutikal, Pfizer dan Moderna juga telah mengubah model perniagaan dengan menjangkakan krisis ini akan menjadi endemik ( berlarutan ) tambahan lagi dengan penularan varian delta.

Rakyat Skeptikal Dengan Situasi Ekonomi Di Malaysia

Rakyat Malaysia juga terus pesimis dengan situasi semasa. Bancian atas talian yang dibuat Ekonomi Rakyat juga menunjukkan hanya 7.5% daripada responden yang menjangkakan ekonomi akan bertambah baik di dalam tempoh enam bulan akan datang. Manakala sebahagian 62.6% lagi responden berpendapat situasi ekonomi akan bertambah buruk.

Ini merupakan petanda buruk buat masa depan ekonomi negara. Ia akan menjadi
self-fullfiling prophecy
 kerana apabila rakyat merasakan prospek kekal kabur, mereka akan berhati-hati untuk berbelanja sekaligus membawa kepada kelembapan ekonomi yang berpanjangan.

Penutupan ribuan perusahaan juga akan memberi kesan kepada proses pemulihan ekonomi nanti. Apabila, Covid-19 kembali reda pada kemudian hari, ia akan mengambil masa yang begitu lama untuk merancakkan semula aktiviti ekonomi kerana perusahaan terpaksa bermula dari kosong untuk didirikan sebelum mampu menggajikan pekerja pada kadar yang optimum.

Di dalam tempoh beberapa hari yang akan datang, tiada apa yang boleh dilakukan oleh rakyat mahupun kerajaan. Meminjam semangat Ahli Parlimen Bachok, Nik Abduh, mungkin perkara yang terbaik yang boleh dilakukan rakyat ketika ini adalah dengan berdoa.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Mampukah Threads Saingi Twitter?

Share it
Beribu tahun yang lalu, manusia sudah mula berkomunikasi antara satu sama lain menggunakan pelbagai kaedah. Tinggalan sejarah yang berharga seperti bahasa dan tulisan yang diukir di pelbagai permukaan seperti dinding gua dan tablet batu menjadi bukti wujudnya tamadun di sesebuah tempat. Sejak daripada itu, teknologi komunikasi yang menghubungkan antara manusia berkembang pesat sehingga mencipta sebuah dunia tanpa sempadan yang ada pada hari ini.

Antara perkembangan terbesar yang berlaku dalam tempoh beberapa dekad lepas ialah platform media sosial. Jika dahulu medium komunikasi hanya terhad menerusi surat, panggilan telefon atau e-mel semata-mata. Kehadiran media sosial bukan sahaja memberi ruang untuk berkomunikasi dengan keluarga atau rakan-rakan, bahkan menghubungkan hampir segenap pelusuk penduduk di bumi ini.

Media sosial boleh dikatakan sudah menjadi sebuah perkara yang begitu penting dalam kehidupan seseorang manusia moden, terutamanya dengan penggunaan Internet yang meluas pada ketika ini. Menurut data Smart Insights, terdapat sejumlah 4.8 billion identiti pengguna media sosial dikesan setakat April 2023, mewakili kira-kira 60% daripada populasi penduduk Bumi. Ini bermaksud enam daripada sepuluh manusia di Bumi sekurang-kurangnya memiliki sebuah akaun media sosial.

Bagi generasi Milennials yang lahir sekitar tahun 1980an hingga hujung 1990an, sudah pasti ‘familiar’ dengan kisah jatuh bangun beberapa platform media sosial. Sebelum nama-nama besar platform media sosial yang ada pada ketika ini termasuklah Facebook, Instagram, TikTok dan Twitter, wujud beberapa platform media sosial yang cukup popular suatu ketika dahulu seperti Friendster dan MySpace. Namun, masa bersilih ganti menyaksikan ada antara platform media sosial ini yang tenggelam ditelan persaingan yang begitu hebat.

Baru-baru ini, syarikat induk pemilik Facebook, Meta melancarkan sebuah aplikasi baharu yang diberi nama Threads. Aplikasi berasaskan teks ini dikatakan mampu menjadi pesaing baharu kepada Twitter kerana beberapa persamaan yang wujud antara kedua aplikasi ini. Malah, ada sebahagian penganalisis media sosial menyifatkan pelancaran aplikasi Threads oleh CEO Meta, Mark Zuckerberg ini sebagai ‘tumbukan tepat ke muka’ CEO baharu Twitter, Elon Musk.

Krisis di Twitter, Peluang buat Threads

Sejak Elon Musk membeli Twitter dengan harga AS$44 billion sekitar Oktober tahun lalu, perjalanan beliau menguruskan aplikasi media sosial tersebut penuh dengan liku-liku, barangkali tidak semudah menguruskan syarikat kenderaan elektrik Tesla. Setakat April 2023, kira-kira 80% atau lebih 6,500 staf Twitter telah dibuang kerja. Elon Musk menerusi temu bual bersama BBC mendedahkan Twitter memiliki kira-kira 8,000 staf ketika beliau mula-mula membeli syarikat itu, berbanding hanya lebih kurang 1,500 staf yang masih ada sekarang.

Tidak cukup dengan isu tenaga kerja, Twitter juga mengalami penurunan nilai yang sangat ketara. Nilai Twitter dilaporkan telah jatuh hampir dua pertiga kepada AS$15 billion setakat Mei 2023, berbanding nilai asal AS$44 billion ketika Elon Musk mula-mula membeli syarikat tersebut. Penguatkuasaan beberapa polisi dan peraturan baharu juga menimbulkan rasa kurang senang dalam kalangan pengguna Twitter. Misalnya, baru-baru ini Elon Musk meletakkan syarat seseorang pengguna Twitter yang belum disahkan (unverified) hanya boleh membaca 600 hantaran dalam masa satu hari. Manakala, bagi pengguna yang sudah melanggan Twitter Blue, iaitu akaun yang disahkan, mereka dibenarkan untuk membaca 10 kali ganda lebih banyak, 6,000 hantaran dalam masa sehari.

Gabungan masalah-masalah yang bertimbun di atas kepala Elon Musk ini memberikan peluang yang berharga buat Mark Zuckerberg untuk melancarkan aplikasi pesaing, Threads. Peluang sebegini juga diibaratkan bak ‘orang mengantuk disorongkan bantal’ buat Mark Zuckerberg dalam usaha beliau mendominasi platform media sosial. Tidak sampai seminggu dilancarkan, aplikasi Threads dilaporkan sudah memiliki kira-kira lebih 100 juta pengguna, menurut statistik laman sesawang Open AI Master. Sebagai perbandingan, aplikasi TikTok mengambil masa sembilan bulan untuk mencecah 100 juta pengguna, manakala dua tahun setengah untuk aplikasi Instagram mencapai angka jumlah pengguna yang sama.

Bertahun sebelum aplikasi mirip Twitter ini dilancarkan, Mark Zuckerberg sudah pun meluaskan empayar beliau dengan membeli beberapa buah platform media sosial. Antaranya termasuklah Instagram yang dibeli pada harga AS$1 billion pada tahun 2012. Dua tahun berikutnya, Mark Zuckerberg yang pernah menjadi ‘self-made’ billionaire termuda di usia 23 tahun, turut membeli WhatsApp dengan harga AS$19.6 billion.

Aplikasi WhatsApp yang dibeli Mark Zuckerberg pada tahun 2014 terus catat peningkatan jumlah pengguna setiap tahun

Meskipun Whatsapp dibeli pada harga 20 kali ganda lebih besar berbanding Instagram, pembelian ini seringkali disebut-sebut sebagai antara pembelian terbaik Mark Zuckerberg. Aplikasi WhatsApp mempunyai trend pertumbuhan pengguna yang cukup memberangsangkan, terutamanya dalam kalangan negara-negara Asia. Lihat sahaja di Malaysia, boleh dikatakan setiap individu yang memiliki telefon pintar sudah tentu memiliki aplikasi WhatsApp. Ketika Mark Zuckerberg mula-mula membeli WhatsApp, penggunanya hanyalah berjumlah 409 juta, berbanding kira-kira 2.4 billion pengguna WhatsApp yang ada pada ketika ini. Ini bermaksud setiap tahun dari 2014 hingga 2022, pengguna WhatsApp bertambah sebanyak 17.5%.

Perkembangan positif Whatsapp bukan sahaja dari sudut jumlah pengguna, bahkan aplikasi ini turut menjana hasil yang signifikan buat Meta. Hasil tahunan yang disumbangkan WhatsApp pada tahun lalu dilaporkan berjumlah AS$906 juta.

Diversifikasi Perniagaan, Langkah Berisiko buat Elon Musk?

Antara aspek utama yang membezakan antara Elon Musk dan Mark Zuckerberg ialah dari sudut konsistensi elemen perniagaan. Berbanding Elon Musk, perniagaan yang diceburi Mark Zuckerberg lebih tertumpu kepada industri komunikasi, atau secara spesifiknya platform media sosial. Ini menjadikan beliau lebih fokus dalam merancang strategi pengurusan platform-platform media sosial yang dimiliki. Kelebihan dalam strategi perniagaan Mark Zuckerberg ini memberikan beliau peluang untuk mengekalkan dominasi dalam industri media sosial.

Namun, lain pula kisahnya buat Elon Musk yang memiliki pelbagai jenis perniagaan dalam sub-sektor industri yang berlainan. Antara produk keluaran syarikat-syarikat yang dimiliki Elon Musk terdiri daripada kenderaan elektrik (Tesla), kapal angkasa (SpaceX), penyembur api dan topi (The Boring Company) serta teknologi implan otak (Neuralink). Kepelbagaian jenis perniagaan yang diceburi Elon Musk ini mungkin baik dari sudut diversifikasi, namun berisiko menjejaskan kelangsungan perniagaan untuk jangka masa panjang.

Sebagai contoh, saham Tesla dilaporkan jatuh 28% dalam tempoh dua bulan selepas Elon Musk membeli Twitter. Modal pasaran Tesla turut susut AS$705 juta antara April hingga Disember tahun lalu. Antara punca nilai saham Tesla mengalami penyusutan yang dahsyat ialah kerana para pelabur merasakan Elon Musk terlalu sibuk menguruskan Twitter, berbanding Tesla. Akibatnya, nilai bersih Elon Musk lenyap hampir AS$182 billion, rekod terbesar dalam sejarah, sehingga menyebabkan takhta yang dimiliki beliau sebagai Manusia Terkaya Dunia Forbes 2022 dipintas oleh taikun barangan mewah LVMH, Bernard Arnault pada senarai kemas kini tahun ini.

Facebook miliki hampir 3 billion pengguna aktif ketika ini, manakala Twitter hanya 536 juta pengguna aktif

Pada ketika ini, Threads sudah memiliki lebih 100 juta pengguna, tidak lah begitu jauh berbanding 450 juta pengguna aktif bulanan yang dimiliki Twitter setakat tahun lalu. Antara faktor utama yang membantu Threads untuk berkembang dengan cepat ialah disebabkan rangkaian platform yang dikongsi bersama aplikasi Instagram dan Facebook di bawah Meta, yang masing-masing memiliki kira-kira 1.4 billion dan 3 billion pengguna aktif bulanan. Aplikasi Threads ini turut didorong oleh fenomena
fear of missing out (FOMO)
dalam kalangan pengguna yang ingin cuba merasai pengalaman menggunakan aplikasi media sosial baharu ini. Populariti yang dimiliki ikon media sosial Mark Zuckerberg juga sudah tentu akan memudahkan pasukan Meta untuk melaksanakan strategi pemasaran dengan lebih efektif.

Kebelakangan ini, terdapat juga desas-desus kedua-dua billionaire ini akan bersemuka dalam pertarungan ‘cage fight’. Mungkin tidak cukup berseteru di media sosial, mereka mahu berlawan pula secara fizikal. Walau apa pun yang akan berlaku, persaingan antara Twitter dan Threads ini hanya akan ditentukan oleh masa dan strategi masing-masing. Hal ini kerana meskipun Elon Musk berdepan laluan permulaan yang sukar dalam mengendalikan Twitter, beliau memiliki ‘track record’ yang baik setiap kali beliau menceburkan diri dalam industri yang berasaskan teknologi. Mungkin Elon Musk memerlukan sedikit masa sahaja lagi untuk beliau benar-benar menyesuaikan strategi serta membawa Twitter mencapai potensi yang lebih tinggi dalam persaingan platform media sosial.

Ikuti Ekonomi Rakyat di Telegram


Melayu Malas – Apa Pandangan Prof Ungku Aziz

Share it
Pandangan Ungku Aziz Mengenai Melayu Malas

” Melayu Malas ” satu kata-kata yang penuh kontroversi di Malaysia dan seringkali dilemparkan kepada orang Melayu susulan kemunduran masyarakat ini terutamanya dari sudut penyertaan ekonomi.

Sejarah ” Melayu Malas ” bukanlah baru, ia sudah dibincangkan puluhan tahun lamanya. Akhbar Berita Harian misalnya telah menerbitkan pandangan pelajar-pelajar mengenai dakwaan ini pada tahun 1964 lagi.

Namun, topik ini kembali hangat apabila bekas Perdana Menteri, Tun Dr Mahathir masih teguh dengan pandangannya dengan mengatakan Melayu malas apabila beliau melihat keengganan pekerja-pekerja Melayu bekerja di dalam sektor-sektor yang berat seperti buruh kasar.

Pandangan ini mendapat reaksi negatif hampir daripada keseluruhan orang Melayu di negara ini.

Persoalannya, apakah benar Melayu Malas?

Profesor Diraja Ungku Aziz pada tahun 1987 menyatakan bahawa dakwaan ini telah dimomokkan oleh penjajah bagi melemahkan orang Melayu. Beliau bersependapat dengan pandangan ahli sosiologi terkenal, Prof Syed Hussein Alatas yang menulis karya agungnya bertajuk Mitos Pribumi Malas.

Ungku Aziz memberi contoh mengenai keadaan masyarakat Melayu di kampung sebagai bukti bahawa orang Melayu tidak malas.

” Pokoknya, siapakah yang sanggup keluar menoreh getah dari waktu subuh lagi. Siapakah yang pernah ke laut bermula jam dua pagi. Siapa pula yang sedia menajak atau meneggala sawah di tengah panas terik? Semua ini dilakukan oleh penduduk Melayu di desa-desa “

Beliau juga tidak bersetuju dengan pandangan yang mengatakan orang Melayu boros. Menurut tokoh ekonomi ini, hampir mustahil orang Melayu untuk berbelanja sakan kerana wang yang ingin dibelanjakan itu tidak mencukupi.

” Ini adalah dakyah semata-mata. Kalau pendapatan seseorang itu hanya $300 sebulan, orang itu mungkin tidak ada wang untuk diboroskan. Kebanyakkan penduduk desa berpendapatan $300-$500 sebulan manakala garis kemiskinan diletakkan pada kadar $384 sebulan “

Prof Ungku Aziz juga berpendapat bahawa orang Melayu tidak menolak sebarang kemajuan. Katanya, banyak tindakan yang diambil masyarakat Melayu pada ketika itu sejajar dengan perkembangan semasa. Anak-anak divaksinkan manakala pendidikan anak-anak turut diberikan penekanan.

Beliau menegaskan bahawa dakwaan orang Melayu enggan berubah adalah sesuatu yang tidak benar.

” Orang Melayu tidak mahu ubah sikapnya, tidak mahu tukar fikirannya. Ini adalah bohong paling besar “

Bagi Syed Hussein Alatas pula, beliau menerangkan bahawa dakwaan seperti ini ( Melayu Malas ) dilemparkan oleh penjajah kerana keenganan orang Melayu bekerja dibawah mereka ketika era penjajahan. Lantas, penjajah terpaksa mengambil buruh-buruh asing dari India dan China bagi menjalankan kerja-kerja eksploitasi hasil bumi di Tanah Melayu ini.

Perbincangan mengenai perkara ini terus berlanjutan sehingga kini. Kata-kata ‘Melayu Malas’ ataupun tidak kompetitif sering kali dijadikan alasan mudah bagi menerangkan kedudukan ekonomi orang Melayu yang masih terkebelakang berbanding etnik-etnik lain.

Ungku Aziz Tidak Bersetuju dengan Stigma Orang Melayu Boros

Kemunduran orang Melayu boleh dikatakan berpunca dari struktur ekonomi yang tidak menyebelahi orang Melayu dari awal lagi. Pembangunan seperti sekolah umpamanya dibuat di bandar-bandar besar ketika era penjajahan sekaligus memberi manfaat kepada etnik Cina.

Dalam artikel Ekonomi Rakyat terdahulu, kita dapat lihat bagaimana sebilangan tauke-tauke Cina meraih kekayaan luar biasa hasil aktiviti penjualan candu. Di Johor pula, aktiviti penanaman gambir yang menjadi pendapatan utama negeri itu turut dimonopoli oleh etnik Cina.

Orang Melayu yang tinggal di kawasan desa hanya kekal aktiviti ekonomi yang bersifat sara diri dan tidak produktif. Disebabkan kerja-kerja yang dilakukan oleh orang Melayu tidak mendapat pulangan hasil yang lumayan meskipun segala kudrat dikerah, orang Melayu kekal miskin. Dan disebabkan itulah, orang Melayu dilabel malas.

Ikuti Ekonomi Rakyat di Telegram